DUBAI, 13 Januari - Malaysia sentiasa terbuka bagi perniagaan walaupun sempadan negara mungkin sebahagian besarnya masih lagi ditutup.Pengerusi Majlis Pemulihan Negara (MPN), Tan Sri Muhyiddin Yassin berkata, walaupun berdepan cabaran dalam tempoh pandemik ini, negara turut merebut peluang yang tersedia."Peluang untuk membina semula ekonomi dan masyarakat kepada keadaan yang lebih baik berbanding era sebelum pandemik COVID-19 adalah amat besar," katanya dalam Majlis Makan Tengah Hari Perangkaian Pemulihan Negara pada  Expo 2020 Dubai.Muhyiddin berkata, tawaran nilai Malaysia kepada pelabur adalah padu dengan ekosistem pelaburan yang kukuh manakala kemudahan menjalankan perniagaan semakin bertambah baik dan negara kini berada di landasan pemulihan daripada pandemik.“Selain itu, infrastruktur fizikal dan digital kami sentiasa dinaik taraf, kami juga memiliki tenaga kerja mahir yang besar, institusi yang kukuh, asas ekonomi yang lebih baik yang diiktiraf dunia.Sebagai pengerusi MPN yang dipertanggungjawabkan untuk menerajui usaha pemulihan pasca pandemik, majlis ini akan merangka pelan tindakan yang dipanggil Pelan Pemulihan Negara 2.0, yang meneruskan strategi keluar daripada pandemik Pelan Pemulihan Negara sebelum ini dalam empat fasa yang dimuktamadkan pada Disember 2021,” katanya.Justeru, beliau berharap lebih banyak perniagaan akan melabur di negara ini dan syarikat Malaysia meneroka peluang bukan sahaja di Emiriah Arab Bersatu (UAE), malah di seluruh Majlis Kerjasama Teluk.


BANJIR: Petani, peladang, penternak, nelayan terjejas kerugian lebih RM70 juta

BENTONG, 13 Januari - Jumlah kerugian dan kerosakan yang ditanggung golongan petani, peladang, penternak dan nelayan yang terjejas banjir, dijangka terus meningkat melebihi RM70 juta. Jangkaan itu berdasarkan pertambahan jumlah laporan yang diterima, demikian menurut Timbalan Menteri Pertanian dan Industri Makanan 1, Datuk Seri Ahmad Hamzah.Beliau berkata, pihaknya sedang meneliti semua laporan kerosakan yang berlaku di setiap negeri terlibat."Di Pahang pada suatu ketika dulu, kita menganggarkan lebih 8 juta tapi saya rasa sekarang akan terus meningkat kerana banyak negeri yang kita dapati macam Melaka sebelum ni saya pergi melawat pada awalnya kita jangkakan 2.8 juta tapi setelah kita buat lawatan kita dapat pastikan bahawa kerosakannya cukup ekstensif sekali "Tambahnya, MAFI turut menyediakan RM100 juta melalui Dana Bangkit Semula Keluarga Agro bagi membantu golongan tersebut.Beliau berkata demikian selepas mengadakan lawatan ke tapak projek pertanian Agropreneur Muda yang terjejas akibat banjir di Bentong, Pahang.


Tun Dr Mahathir dibenar keluar IJN

KUALA LUMPUR, 13 Januari - Bekas Perdana Menteri, Tun Dr Mahathir Mohamad dibenarkan keluar dari Institut Jantung Negara (IJN) pada pukul 3.45 petang tadi selepas berjaya menjalani prosedur perubatan elektif.Dalam satu kenyataan ringkas, IJN memaklumkan Dr Mahathir akan menjalani proses pemulihan seterusnya di rumah.Dr Mahathir dimasukkan ke IJN sejak 7 Januari lepas."Dr Mahathir dan isteri Tun Dr Siti Hasmah Mohamad Ali mengucapkan terima kasih kepada semua pihak yang mengambil berat dan mendoakan kesihatannya sejak seminggu lalu, apabila Dr Mahathir dimasukkan ke Institut Jantung Negara," menurut kenyataan itu.Pada 16 Disember lalu, Dr Mahathir dimasukkan ke IJN untuk pemeriksaan perubatan menyeluruh dan pemantauan lanjut sebelum dibenar keluar dari IJN pada pukul 11.39 pagi 23 Disember.


95 peratus permohonan BKM manfaatkan kemudahan dalam talian

PUTRAJAYA,13 Januari - Hampir 95 peratus daripada lebih 1.7 juta permohonan Bantuan Keluarga Malaysia (BKM) yang diterima setakat 10 Januari lalu merupakan permohonan secara dalam talian.Menteri Kewangan, Tengku Datuk Seri Zafrul Tengku Abdul Aziz berkata, BKM akan memberi manfaat kepada 9.6 juta penerima dengan peruntukan RM8.2 bilion tahun ini."Bantuan Keluarga Malaysia atau BKM, tarikh pendaftaran baharu dan kemas kini BKM dibuka mulai 1 Januari sehingga hujung bulan ini bagi memastikan mereka yang layak dapat mengemukakan permohonan masing-masing. "Penerima sedia ada yg mempunyai sebarang perubahan maklumat berpeluang membuat kemaskini," kata Tengku Zafrul.Beliau berkata, Lembaga Hasil Dalam Negeri (LHDN) turut membuka kaunter perkhidmatan di semua pejabat cawangannya pada hujung minggu pertama dan keempat bulan ini.Mengulas mengenai kemajuan inisiatif dilaksanakan kerajaan tahun lalu Tengku Zafrul menjelaskan, sebanyak 11 juta rakyat negara ini telah menikmati pemberian Bantuan Prihatin Rakyat, Bantuan Khas COVID-19 dan Bantuan Kehilangan Pendapatan berjumlah RM8.8 bilion.Inisiatif Jamin Kerja yang memperuntukkan RM4.8 bilion pula, berjaya menjana 558,633 peluang pekerjaan, melangkaui sasaran ditetapkan sebanyak 500,000 pekerjaan.Tahun ini tambahnya, sasaran dinaikkan kepada 600,000 peluang pekerjaan bagi memastikan kesejahteraan Keluarga Malaysia.


Tiada kompromi pihak terlibat kegiatan pemalsuan sijil vaksinasi, ujian saringan COVID-19

KOTA KINABALU, 13 Januari - Tiada kompromi terhadap mana-mana pihak yang terlibat dalam kegiatan pemalsuan sijil vaksinasi atau sijil ujian saringan COVID-19.  Tegas Menteri Kanan Pertahanan, Datuk Seri Hishammuddin Tun Hussein, beliau telah mengarahkan pihak berkuasa terlibat supaya terus menjalankan siasatan terperinci bagi mengenal pasti individu terlibat."Siasatan mesti diteruskan terhadap mereka yang tamak dan mengaut keuntungan di sebalik musibah yang melanda dunia.Ia perlu ditangani segera dan individu terlibat perlu dikenakan tindakan undang-undang kerana ia menjejaskan mereka yang tidak berdosa," katanya dalam sidang media di Kem Lok Kawi, di sini.Beliau mengulas tindakan seorang lelaki berusia 31 tahun yang kini direman selepas didakwa memberi rasuah kepada sukarelawan untuk mengeluarkan sijil vaksinasi palsu kepada individu yang belum menerima vaksin.


Peruntukan RM40 juta, bantu usahawan luar bandar terjejas banjir dan COVID-19

KUALA LUMPUR, 13 Januari - Usahawan luar bandar yang terjejas banjir dan COVID-19 boleh memohon pinjaman sehingga RM50,000 melalui Bank Rakyat.Ini termasuk yang disenarai hitam oleh CTOS dan Sistem Maklumat Rujukan Kredit (CCRIS). Menteri Pembangunan Usahawan dan Koperasi, Tan Sri Noh Omar berkata peruntukan sebanyak RM40 juta disediakan bagi memberi peluang kepada usahawan luar bandar memulihkan perniagaan mereka."Kita akan berikan pinjaman ini maksimum RM50,000 tanpa apa-apa cagaran dan juga akan memberi pinjaman kepada usahawan luar bandar yang tidak formal."Syarat yang kita kenakan sama seperti pinjaman tekun di mana tidak ada CTOS, kita ketepikan CCRIS."Sebelum ini TEKUN dah buat sekarang Bank Rakyat ada peruntukan RM40 juta dia akan buat prosedur yang sama dengan TEKUN dan tempoh bayaran balik moratorium kita ikut TEKUN bagi setahun bayar balik dan tanpa faedah," katanya selepas menghadiri Majlis Amanat Menteri Pembangunan Usahawan dan Koperasi di Menara Kembar Bank Rakyat, Kuala Lumpur.Dalam majlis sama, Tan Sri Noh Omar turut melancarkan Pelan Strategik MEDAC 2022 bagi memulih dan meningkatkan semula pertumbuhan ekonomi sektor keusahawanan.


Malaysia terima KD Rencong, mantapkan lagi kawalan keselamatan perairan negara di Sabah

KOTA KINABALU, 13 Januari - Malaysia menerima Kapal Misi Pesisir (LMS) keempat hari ini di Pangkalan Tentera Laut Diraja Malaysia (TLDM), Teluk Sepanggar, Kota Kinabalu.Penerimaan aset itu, keselamatan perairan di Sabah akan lebih terjamin.Menurut Menteri Kanan Pertahanan, Datuk Seri Hishammuddin Tun Hussein, Kapal LMS yang dinamakan Kapal Diraja (KD) Rencong, bakal menerima pentauliahan pada 28 Januari ini.Tambahnya, aset berkenaan adalah kapal LMS keempat yang diterima TLDM di sini selepas KD Keris, KD Sundang dan KD Badik.Penyerahan fizikal Rencong sebelum ini telah dilaksanakan pada 18 Disember tahun lalu di Qidong, China."Ianya cukup bersejarah dan tiga kapal LMS KD Keris, KD Sundang, KD Badik dan terbaharu KD Rencong yang belum ditauliahkan lagi dijangka akan dapat tauliah 28 Januari merupakan apa yang telah kita rancang seblum ini supaya perancangan TLDM lima kelas kapal dalam transformasi armada", kata Hishammuddin Sebaik pentauliahan, LMS ini akan dikenali sebagai KD RENCONG dan seterusnya menyertai Skuadron LMS Ke-11 yang berpangkalan di Pangkalan TLDM Kota Kinabalu. Kontrak perolehan empat buah LMS telah dimeterai antara Kementerian Pertahanan dengan Boustead Naval Shipyard Sdn Bhd pada 23 Mac 2017 dengan kerjasama China Shipbuilding & Offshore International Co Ltd (CSOC).


Malaysia berhasrat percepat MOU bekalan pekerja asing dengan Indonesia bagi sektor pembinaan - Fadillah

PETALING JAYA, 13 Januari - Malaysia berhasrat untuk mempercepatkan proses menandatangani perjanjian memorandum persefahaman (MoU) dengan Indonesia berhubung bekalan pekerja asing bagi sektor pembinaan.Menteri Kanan Kerja Raya Datuk Seri Fadillah Yusof berkata satu perbincangan telah diadakan semalam antara Kementerian Dalam Negeri (KDN) dan Kementerian Sumber Manusia (KSM)."Indonesia saya kira MOU belum dimuktamadkan semalam dibincangkan di kabinet menteri dalam negeri bersama Kementerian Sumber Manusia akan pergi ke Indonesia supaya dapat memutakmadkan MOU di antara Indonesia dengan Malaysia dari segi bekalan buruh daripada Indonesia.

"Memang kita memohon supaya Kementerian Sumber Manusia bersama KDN dapat memutakmadkan secepat mungkin"kata Fadillah selepas merasmikan projek Alfa Bangsar dan pembukaan Galeri Jualan di Petaling Jaya. Dalam pada itu, beliau turut maklumkan Perjanjian memorandum persefahaman (MoU) bersama negara Myamnar telah selesai ditandatangani.


Jajaran ECRL sudah dimuktamad, tiada lagi perubahan

BENTONG, 13 Januari - Kementerian Pengangkutan meluluskan Skim Keretapi Laluan Rel Pantai Timur (ECRL) Jajaran Seksyen C2, semalam.Menurut Menterinya, Datuk Seri Dr. Wee Ka Siong, kerja-kerja pembinaan secara fizikal di Seksyen C2, dapat dimulakan pada suku pertama tahun ini. Jelas beliau, kelulusan ini melibatkan maklum balas sesi pemeriksaan awam yang telah dijalankan suku terakhir tahun lepas. "Daripada 12,797 responden yang memberikan maklum balas semasa pemerikasaan awam, seramai 12,652 responden iaitu 98.87 peratus menyokong penjajaran ECRL melalui jajaran asal ditambah baik manakala peratusan kecil responden membantah ECRL untuk sesksyen C1 dan C2 sebahagian besar jajaran rel rentasi rumah atau hartanah mereka," katanya pada sidang media selepas melawat tapak pembinaan Terowong Genting bagi laluan ECRL di sini, hari ini.Kelulusan tersebut membolehkan kerja fizikal di Seksyen C2 dimulakan pada suku pertama tahun ini bagi sebarang penangguhkan selain memastikan pembinaan ECRL dapat disiapkan mengikut jadual iaitu pada Disember 2026.Dokumen (kelulusan penuh Skim Keretapi) adalah dokumen mengikut akta dan kerja seterusnya akan berpandu kepada dokumen ini sehingga selesai. Ini tidak mengira apa juga pilihan raya yang berlaku", katanyaTambahnya, kelulusan penuh ini juga bagi memenuhi jajaran baharu merentasi Gombak ke Pelabuhan Klang melalui Serendah dan Puncak Alam. Setakat Disember lalu, tahap kemajuan projek ECRL sebanyak 26.49 peratus melibatkan jajaran Seksyen A dari Kota Bharu dan Dungun serta Seksyen B dari Dungun ke Mentakab. Kos pembinaan ECRL juga kekal, RM50.2 bilion.


15 Januari bermula transaksi tol RFID dari plaza tol Skudai ke Juru

KUALA LUMPUR, 13 Januari - Transaksi tol menggunakan teknologi Identifikasi Frekuensi Radio (RFID) untuk kenderaan ringan persendirian (Kelas 1) akan dilaksanakan di laluan Juru, Pulau Pinang hingga ke Skudai, Johor di Lebuhraya Utara-Selatan (PLUS) bermula 10 malam pada 15 Januari ini.Bagi pelaksanaan tersebut, semua 83 plaza tol di Lebuhraya Utara Selatan menyediakan sekurang-kurangnya 1 lorong RFID untuk membolehkan pelanggan lebuh raya melengkapkan transaksi tol mereka. Ini bermakna, pelanggan kenderaan penumpang persendirian (Kelas 1) mempunyai lebih pilihan sama ada menggunakan kad Touch ‘n Go, SmartTAG atau RFID untuk membayar tol.Ketua Pegawai Operasi PLUS, Datuk Zakaria Ahmad Zabidi dalam satu kenyataannya, memaklumkan pelanggan RFID Touch ‘n Go yang telah menggunakan kaedah tersebut boleh menggunakan teknologi tersebut secara menyeluruh di lebuhraya PLUS.Tambah beliau pelanggan kenderaan penumpang lebuh raya PLUS kini boleh beralih kepada RFID bagi menikmati pengalaman perjalanan tanpa sentuhan dan menggunakan transaksi e-Dompet."Pada ketika ini terdapat kira-kira 1.5 juta pelanggan lebuh raya yang menggunakan RFID Touch 'n Go untuk membayar tol di kebanyakan lebuh raya lain khususnya di Lembah Klang," katanya dalam kenyataan, hari ini.Menurut kenyataan itu lagi, pelekat RFID Touch ‘n Go dijual dengan harga RM35 di pusat pemasangan RFID yang sah di seluruh negara dan juga secara atas talian.

Kaedah semasa penggunaan kutipan tol menggunakan kad Touch ‘n Go dan Smart Tag masih disediakan namun akan dihentikan secara berperingkat.


Sijil vaksinasi palsu, enam suspek direman bantu siasatan

KUALA TERENGGANU, 13 Januari - Enam suspek direman bagi membantu siasatan mengikut Seksyen 420 Kanun Keseksaan kerana menipu berhubung penjualan sijil vaksinasi COVID-19, dipercayai palsu. Perintah tahanan reman selama tiga hari bermula hari ini dikeluarkan Majistret Engku Nurul Ain Engku Muda di Mahkamah Majistret Marang. Ketua Jabatan Siasatan Jenayah Komersial Terengganu, Superintendan M. Zambri Mahmud berkata, suspek yang berusia antara 35 hingga 57 tahun direman bagi membolehkan siasatan lanjut dijalankan.  "Ke semua suspek ditahan malam tadi ketika hadir memberi keterangan di Ibu Pejabat Polis Kontinjen Terengganu berikutan laporan polis dibuat mangsa yang mendakwa tidak menerima sijil vaksinasi walaupun pembayaran telah dibuat," katanya.  Terdahulu polis Terengganu menahan seorang doktor dipercayai terlibat dengan kegiatan penjualan sijil vaksinasi dipercayai palsu di sebuah klinik swasta di Marang.  Suspek dipercayai melakukan urusan penjualan itu secara dalam talian sejak September lalu dengan setiap sijil dikenakan bayaran antara RM400 hingga RM600.


PRN Johor, PRU-15 masih lagi khabar angin.

PUTRAJAYA, 13 Januari -Pilihan Raya Negeri (PRN) Johor masih lagi sekadar khabar angin, begitu juga Pilihan Raya Umum ke-15 (PRU 15).Bagaimanapun menurut Setiausaha Agung, Parti Pribumi Bersatu Malaysia (BERSATU), Datuk Seri Hamzah Zainudin, pihaknya sentiasa mengadakan mesyuarat sebagai persediaan ke arah itu."Desas-desus pilihan raya ini bukan hanya di Johor, malah ada juga desas-desus mengenai Pilihan Raya Umum Ke-15 (PRU-15).Bila ketetapannya, akan dibuat oleh pihak bertanggungjawab, saya selaku Setiausaha Agung BERSATU, sentiasa mengadakan mesyuarat dan memastikan supaya rakyat dalam negara tahu siapa untuk mereka pilih serta memilih kepimpinan yang lebih baik bagi kepentingan negara," katanya dalam sidang media selepas Majlis Perhimpunan Bulanan Kementerian Dalam Negeri (KDN) dan Amanat Tahun Baharu 2022 di Kompleks KDN, di sini.Beliau menggulas mengenai pembubaran Dewan Undangan Negeri (DUN) Johor bagi memberi laluan kepada PRN untuk diadakan dalam masa terdekat.Kerajaan negeri Johor bawah pimpinan Menteri Besar, Datuk Hasni Mohammad kini hanya mempunyai 28 kerusi selepas Ahli Dewan Undangan Negeri (ADUN) Kempas, Datuk Osman Sapian meninggal dunia.Pakatan Harapan pula mempunyai 27 kerusi.


Op Benteng di Bawah NTF tamat pada Jun, diambil alih KDN

PUTRAJAYA, 13 Januari - Pelaksanaan Operasi Benteng (Op Benteng) di bawah Pasukan Petugas Kebangsaan (NTF) akan ditamatkan pada Jun ini dan kembali diambil alih oleh Kementerian Dalam Negeri (KDN).Menterinya, Datuk Seri Hamzah Zainudin berkata, KDN sedia memikul tanggungjawab itu sambil menegaskan, pelbagai usaha akan dibuat bagi memastikan OP Benteng sentiasa ke hadapan."Saya perlu umumkan di hadapan semua orang untuk memastikan KDN telah bersedia."Buat masa ini kita bekerjasama dengan pelbagai agensi dan kementerian, namun apabila semuanya sudah berakhir ia akan kembali semula kepada KDN dan usaha memastikan Op Benteng sentiasa ke hadapan akan dibuat," katanya dalam sidang media selepas menyampaikan Amanat Tahun Baharu 2022 KDN di Putrajaya.Op Benteng diaktifkan sejak Mei 2020 di bawah NTF dengan kerjasama Angkatan Tentera Malaysia (ATM), Polis Diraja Malaysia (PDRM), Agensi Penguatkuasaan Maritim Malaysia (APMM), Kementerian Kesihatan (KKM), Angkatan Pertahanan Awam Malaysia (APM), Jabatan Imigresen Malaysia (JIM) dan Jabatan Sukarelawan Malaysia (RELA).Ia dikhususkan untuk mengawal sempadan negara daripada dibolosi Pendatang Asing Tanpa Izin (PATI) dan mengekang jenayah rentas sempadan, selain menyekat penularan wabak COVID-19 yang dikhuatiri dibawa oleh PATI berkenaan.


Berlabuh tanpa kebenaran,kapal tangki ditahan APMM

TANJUNG PIAI, 13 Januari - Sebuah kapal tangki yang berlabuh tanpa kebenaran di perairan Tanjung Piai, Pontian ditahan Agensi Penguatkuasaan Maritim Malaysia, kira-kira pukul 3.20 petang semalam.  Ketika ditahan, kapal yang berdaftar dari Pelabuhan Klang itu berada di kedudukan 4.5 batu nautika tenggara Tanjung Piai.  Pengarah Maritim Negeri Johor, Laksamana Pertama Maritim Nurul Hizam Zakaria berkata, semua kru kapal merupakan warganegara Indonesia berumur 25 hingga 52 tahun dan mempunyai pengenalan diri yang sah. "Bagaimanapun pemeriksaan mendapati kapal tersebut tidak mempunyai dokumen kebenaran bersauh daripada Pengarah Laut Malaysia. Nakhoda dan Ketua Jurutera kapal telah dibawa ke Ibu Pejabat Maritim Negeri Johor untuk siasatan lanjut mengikut Seksyen 491B (1) (L) Ordinan Perkapalan Saudagar 1952," katanya.  Sabit kesalahan boleh didenda tidak melebihi RM100,000 atau penjara tidak lebih dua tahun, atau, kedua-duanya sekali.


Transaksi RFDI di laluan PLUS Juru-Skudai bermula Sabtu ini

KUALA LUMPUR, 13 Januari- Transaksi tol menggunakan teknologi Identifikasi Frekuensi Radio (RFID) untuk kenderaan ringan persendirian (Kelas 1) akan dilaksanakan di laluan Juru, Pulau Pinang hingga ke Skudai, Johor di Lebuhraya Utara-Selatan (PLUS) mulai 15 Januari, 10 malam.PLUS menerusi satu kenyataan hari ini memaklumkan pihaknya menyediakan sekurang-kurangnya satu lorong RFID di semua 83 plaza tol yang terdapat di Lebuhraya Utara-Selatan."Pada ketika ini terdapat kira-kira 1.5 juta pelanggan lebuh raya yang telahpun menggunakan RFID Touch ‘n Go untuk membayar tol di kebanyakan lebuh raya lain khususnya di Lembah Klang," katanya.Pelekat RFID Touch ‘n Go dijual dengan harga RM35 di pusat pemasangan RFID yang sah di seluruh negara dan juga secara atas talian, tambah PLUS.Maklumat lanjut berhubung RFID  boleh layari laman web http://rfid.plus.com.my.


Hampir 98,000 karton rokok seludup dirampas

LANGKAWI, 13 Januari - Sebuah bot yang membawa 97,500 karton rokok seludup ditahan pada jarak 2.7 batu nautika, Barat Tanjung Belua, Langkawi. Nilai keseluruhan rampasan dianggar melebihi RM15 juta.Pengarah Maritim Kedah dan Perlis, Laksamana Pertama Maritim Mohd Zawawi Abdullah berkata, tekong bersama tujuh kru bot berusia 19 hingga 55 tahun warga Indonesia turut ditahan.

"Nilai kerugian yang dialami oleh negara kita akibat daripada aktiviti penyeludupan rokok putih ini adalah RM1.9 juta yang merupakan nilai yang sepatutunya diterima oleh kerajaan kita lah untuk setiap batang rokok yang cuba dibawa masuk," katanya.Modus operandi bermula dari Thailand untuk pasaran di negara ini.Kes disiasat di bawah Seksyen 49(1) dan135(1)(a) Akta Kastam 1967 dan Akta Imigresen 1959/63.


MARSAH naik taraf kepada kolej universiti, tingkat hubungan dengan negara Asia Tengah dan Tenggara

JOHOR BAHRU, 13 Januari - Kolej Pengajian Islam Johor (MARSAH) bakal dinaik taraf sebagai Kolej Universiti Islam Johor tahun ini, dalam usaha kerajaan negeri meningkatkan jaringan hubungan sosial dengan negara-negara Asia Tengah dan Tenggara. Menteri Besar Johor, Datuk Hasni Mohammad yakin, perubahan status insitusi itu akan dapat melahirkan lebih ramai Da’I, Ulama dan Umara’ di negeri itu. Menurutnya, kerjasama akademik dan perkongsian maklumat dengan pelbagai institusi dalam dan luar negara amat penting demi memajukan pendidikan Islam di Johor. "Justeru, dalam tempoh lima tahun Johor akan mempunyai sebuah Pusat Astronomi Baitul Hilal sekali gus menjadi balai cerap termoden di Asia Tenggara yang akan dibina di Pontian. Pembinaan Pusat Astronomi ini merupakan salah satu lambang keteguhan syiar Islam di Johor," katanya ketika berucap pada Majlis Konvokesyen MARSAH kali ke-20 di Pusat Islam Iskandar.Pada majlis tersebut, seramai 835 graduan berjaya menamatkan pengajian masing-masing bagi sesi kali ini. Beliau berharap, graduan MARSAH dapat bersaing dalam pasaran kerja menerusi bakat dan kemahiran digital selari dengan kehendak dan keperluan global."MARSAH perlu mengorak langkah komprehensif serta diberikan peluang mengambil bahagian sebagai perintis kepada sebuah institusi pendidikan tinggi bagi melahirkan bakat dan kemahiran digital," katanya.


124 kawasan berisiko banjir di Melaka dipasang siren kecemasan

JASIN, 13 Januari - Sebanyak 124 kawasan berisiko banjir akan dipasang siren kecemasan di Melaka. Ketua Menteri Melaka, Datuk Seri Sulaiman Md Ali berkata, ia bertujuan memberi amaran kepada penduduk sekitar apabila berlakunya banjir."Kita alert lebih awal lagi, rancangan kita bagaimana kaedahnya kita akan cari dia punya penyelesaiannya.Jadi perkara ini menunjukkan siren kecemasan ini akan diselaraskan oleh Jabatan Pengairan dan Saliran (JPS) dan unit kerajaan tempatan dibawah Jabatan Ketua Menteri," katanya selepas Seminar Bemban Maju Jaya di Dewan Serbaguna Kompleks Japerun, Bemban, Jasin.


Amaran Hujan Berterusan Buruk dan Waspada di 10 kawasan di Sarawak sehingga Sabtu ini - MET Malaysia

KUALA LUMPUR, 13 Januari - Jabatan Meteorologi (MET Malaysia) mengeluarkan ramalan mengenai amaran hujan berterusan dan angin kencang di Sarawak sehingga Sabtu ini.Ketua Pengarah MET Malaysia, Muhammad Helmi Abdullah berkata, ia membabitkan amaran hujan Berterusan Buruk dan Waspada di 10 kawasan di negeri itu."Amaran hujan berterusan (Buruk) membabitkan 10 kawasan iaitu Kuching, Serian, Samarahan, Sri Aman, Betong, Sarikei, Sibu, Mukah, Kapit (Song) dan Bintulu (Tatau).Amaran Hujan Berterusan (Waspada) dijangka berlaku sehingga Sabtu ini membabitkan tiga kawasan iaitu Kapit, Bintulu dan Miri," katanya dalam satu kenyataan.Tambahnya lagi, angin bertiup kencang dari arah timur laut dijangka berpotensi membawa hujan berterusan dan angin kencang yang boleh menyebabkan banjir.


Pengambilan suntikan dos penggalak di Terengganu rendah

KUALA TERENGGANU, 13 Januari - Jabatan Kesihatan Negeri Terengganu terus mempergiat usaha ke arah meningkatkan lagi pengambilan dos penggalak di negeri itu yang masih rendah. Pengarah Jabatan Kesihatan Negeri, Datuk Dr. Kasemani Embong berkata, ketika ini hanya 27.6 peratus atau kira-kira 200,000 individu telah disuntik dos berkenaan.Katanya, sebanyak 78 Pusat Pemberian Vaksin (PPV) dibuka termasuk 41 (PPV) di klinik swasta bagi memudahkan orang ramai mendapatkan suntikan."Kapasiti kita boleh suntik sebanyak 10,380 suntikan sehari dan sekarang ini kita masih ada berbaki 538 ribu vaksinasi yang layak.Jadi kemungkinan kalau semuanya datang mengikut temujanji yang MySejahtera berikan, dalam pertengahan Mac kita boleh capai hampir 100 peratus," katanya selepas mengadakan lawatan ke PPV Kuala Terengganu Medical Centre.


IATA ramal Omicron jejas tempoh seterusnya

KUALA LUMPUR, 13 Januari - Persatuan Pengangkutan Udara Antarabangsa (IATA) mengunjurkan peningkatan perjalanan antarabangsa sejajar pembukaan lebih banyak sempadan negara.Bagaimanapun, pergerakan penumpang di peringkat domestik dijangka kurang menggalakkan didorong peningkatan sekatan perjalanan di China.IATA memaklumkan, secara keseluruhan sektor perjalanan udara menunjukkan pemulihan berterusan pada November 2021."Namun prestasi bulan seterusnya dijangka terkesan, susulan pelaksanaan sekatan pergerakan bagi membendung penularan varian Omicron.Permintaan perjalanan udara bagi tempoh berkenaan yang diukur menerusi hasil penumpang bagi setiap kilometer; (RPK) susut 47 peratus berbanding November 2019," katanya dalam satu kenyataan.Ujarnya lagi, perjalanan udara domestik pula susut 24.9 peratus selepas mencatat peningkatan selama dua bulan berturut-turut.


MAINJ peruntuk RM3 juta bantuan baik pulih rumah dan harta benda akibat banjir

JOHOR BAHRU, 13 Januari - Sebanyak RM3 juta diperuntukkan Majlis Agama Islam Negeri Johor (MAINJ) bagi membantu penduduk terjejas banjir di negeri itu.Sebanyak RM305,000 akan diserahkan kepada Pejabat Daerah Segamat diikuti RM268,000 untuk Pejabat Daerah Tangkak dan RM168, 500 ringgit kepada Pejabat Daerah Muar.  Exco Hal Ehwal Agama Islam negeri, Tosrin Jarvanthi berkata, sebanyak enam buah masjid terjejas teruk iaitu tiga buah di Segamat, dua di Tangkak dan satu Muar akan turut dibaik pulih segera selain bantuan kepada penduduk terjejas banjir. "Bantuan kerosakan rumah yang mana bantuan boleh diminta terus daripada MAINJ lah."Kemudian bantuan-bantuan seperti kerosakan harta benda dan bantuan seperti menanggung segala keperluan pembelajaran anak-anak di sekolah, " katanya selepas melancarkan Misi Bantuan Pascabanjir MAINJ dan Jabatan Agama Islam Negeri Johor (JAINJ) di Pusat Islam Iskandar, di sini.  Tambahnya lagi, MAINJ memperuntukkan sebanyak RM30,000 untuk baik pulih masjid dan RM10,000 untuk baik pulih surau.


JPA perlu berani alami perubahan untuk kekal relevan

KUALA LUMPUR, 13 Januari- Jabatan Perkhidmatan Awam (JPA) perlu ke arah pembaharuan seiring perkembangan teknologi bagi memastikan ia kekal relevan sebagai peneraju perkhidmatan awam utama negara.Jelas Ketua Pengarah Perkhidmatan Awam, Tan Sri Mohd Khairul Adib Abd Rahman, setiap perubahan itu perlulah dilakukan dengan berani."Jika kita masih ragu-ragu untuk bergerak ke hadapan serta tidak berani melakukan perubahan selaras dengan perkembangan global yang begitu pesat dan dinamik, kita khuatiri JPA tidak lagi menjadi relevan sebagai peneraju dalam perkhidmatan awam."Atas kesedaran tersebut serta rasa tanggungjawab terhadap perkhidmatan awam dan negara ini, saya berdoa dan menaruh harapan JPA terus mengekalkan legasi serta kekuatan sekarang ini," beliau berucap pada Majlis Setulus Budi Memperkasa Pertiwi di Putrajaya yang disiarkan secara langsung menerusi Facebook rasmi JPA."Saya berharap kita semua akan terus bersatu hati dan bekerja sebagai satu pasukan yang jitu atau keluarga yang muhibah bagi melonjakkan kecemerlangan perkhidmatan awam di Malaysia," jelasnya.Tan Sri Mohd Khairul Adib akan bersara wajib dan akan menamatkan perkhidmatannya sebagai Ketua Pengarah Perkhidmatan Awam pada 16 Januari ini.Beliau yang menabur bakti selama 34 tahun dalam Perkhidmatan Awam dari 12 Januari 1988 telah menggalas tanggungjawab sebagai Ketua Pengarah Perkhidmatan Awam selama 2 tahun 3 bulan dan 14 hari.Esok Tan Sri Mohd khairul Adib dijadual akan mengetik kad perakan waktu buat kali terakhir di pejabatnya di Putrajaya.


Jumlah penduduk terjejas banjir di Johor terus menurun

KUALA LUMPUR, 13 Januari - Jumlah mangsa banjir di Johor setakat 8 pagi ini semakin berkurangan kepada 705 orang daripada 206 keluarga berbanding 1,044 orang petang semalam. Pengerusi Jawatankuasa Kesihatan dan Alam Sekitar negeri R. Vidyananthan berkata tiga daerah masih terjejas banjir melibatkan 17 pusat pemindahan sementara (PPS), dengan Muar mencatatkan jumlah mangsa tertinggi iaitu 367 orang, diikuti Segamat (326) dan Tangkak (12).“Stesen Sungai Muar di Bukit Kepong, Muar kekal pada paras bahaya namun menunjukkan trend penurunan, manakala stesen Sungai Muar di Buloh Kasap, Segamat merekodkan paras amaran namun turut mengalami trend penurunan. "Cuaca di seluruh negeri kini dilaporkan cerah termasuk di daerah terjejas banjir,” katanya dalam kenyataan hari ini.Beliau berkata Jalan Felda Bukit Aping di Kota Tinggi masih ditutup kepada semua kenderaan susulan kejadian tanah runtuh. Sementara itu di Melaka, Pengarah Angkatan Pertahanan Awam Malaysia (APM) Melaka Lt Kol (PA) Cuthbert John Martin Quadra berkata mangsa banjir di Melaka kekal kepada 15 mangsa daripada lima keluarga pada 8 pagi ini, yang ditempatkan di satu PPS di Jasin. --BERNAMA


741 penduduk terjejas banjir di Johor, Melaka dan Sarawak

KUALA LUMPUR, 13 Januari - Sejumlah 741 penduduk terjejas banjir di Tiga negeri iaitu di Johor, Melaka dan Sarawak masih ditempatkan di 19 Pusat Pemindahan Sementara (PPS).Ia melibatkan 207 keluarga.Berdasarkan Info Bencana Jabatan Kebajikan Masyarakat pagi ini, terdapat 670 penduduk masih ditempatkan di 17 PPS di Johor.  Di Melaka, kemaskini menunjukkan 13 penduduk daripada Tiga keluarga masih berada di Satu PPS di Jasin iaitu di Sekolah Kebangsaan Seri Mendapat.Sementara itu di Sarawak, terdapat 1 PPS turut dibuka di Daerah Sibu iaitu di Dewan Kampung Jeriah yang menempatkan seramai 46 penduduk daripada 5 keluarga.


Johor kekal jarak solat jemaah setengah meter

JOHOR BHARU, 13 Januari- Jarak setengah meter kekal bagi solat Jumaat dan solat fardu lima waktu di semua masjid dan surau di Johor walaupun terdapat kawasan terjejas dengan COVID-19.  Penularan kes di Taman Sri Pulai Perdana, Johor Bahru baru-baru ini tidak mengubah ketetapan berkenaan manakala masjid dan surau terlibat sudah ditutup sementara bagi mengelakkan penularan COVID-19. Exco Hal Ehwal Agama Islam negeri, Tosrin Jarvanthi berkata ia membabitkan jemaah umrah yang baharu pulang dan jarak setengah meter kekal seperti mana perkenan Sultan Johor, Sultan Ibrahim Sultan Iskandar, 5 Januari lalu.  "Kita kekalkan jarak sedia ada iaitu setengah meter bagi solat Jumaat dan fardu lima waktu di masjid dan surau negeri ini yang sudah diperkenan Sultan Johor, Sultan Ibrahim Iskandar, minggu lalu."Walaupun berlaku kes penularan COVID-19 di Masjid Taman Sri Pulai Perdana, ia tidak akan mengubah ketetapan itu."Ia berikutan masjid dan surau di kawasan berkenaan sudah diarah ditutup sementara bagi mengelakkan penularan wabak berkenaan," katanya.Beliau berkata demikian pada sidang media selepas melancarkan misi bantuan pascabanjir Majlis Agama Islam Negeri Johor (MAINJ) dan Jabatan Agama Islam Negeri Johor (JAINJ), Pusat Islam Iskandar, hari ini.Ahad lalu, sebanyak 47 dikesan positif COVID-19 dengan 164 kontak rapat masih menunggu keputusan saringan sekaligus menyebabkan tercetusnya Kluster Pulai Perdana Tiga.  Pihaknya juga masih menunggu laporan terperinci daripada Kementerian Kesihatan Malaysia(KKM) berhubung jemaah umrah terjejas di negeri ini akibat varian Omicron.


KKMM cadang penggunaan teknologi satelit, tambah baik sistem komunikasi ketika berdepan bencana

KUALA LUMPUR, 13 Januari - Kementerian Komunikasi dan Multimedia (KKMM) bercadang menggunakan teknologi satelit sebagai penambahbaikan sistem komunikasi terutama ketika berdepan situasi bencana.Timbalan Menteri KKMM, Datuk Zahidi Zainul Abidin memaklumkan, ia bagi mengelak gangguan rangkaian telekomunikasi seperti yang dialami ketika banjir besar melanda negara baru-baru ini.Tambahnya, penggunaan teknologi satelit rangkaian 5G dapat membantu dalam mengurus situasi bencana alam seperti menghantar amaran awal bencana kepada orang awam."Kita lihat bila berlaku banjir, capaian menara telekomuniksi terjejas kerana elektrik tiada. Panggilan tidak dapat dilakukan.""Solusinya, kita mahu adakan satelit. Kalau boleh kerajaan bincang dengan negara yang ada (teknologi) satelit termasuk satelit 5G. Ini adalah perancangan KKMM," katanya kepada pemberita selepas menghadiri Mesyuarat Majlis Kerja Tertinggi (MT) UMNO di Menara Dato Onn, di sini malam ini.Menurut beliau lagi, kos penggunaan teknologi satelit lebih rendah selain tempoh untuk melaksanakannya singkat iaitu selama lapan bulan.


PAU 2021 akan berlangsung 16 Mac ini - Setiausaha Agung UMNO

KUALA LUMPUR, 13 Januari - Perhimpunan Agung UMNO (PAU) 2021 akan berlangsung selama empat hari bermula 16 Mac ini.Demikian kenyataan dikeluarkan Setiausaha Agung UMNO, Datuk Seri Ahmad Maslan.PAU 2021 dilaksanakan sepenuhnya secara bersemuka dengan kehadiran 14 orang perwakilan daripada setiap Bahagian.Katanya lagi, perkara itu diputuskan pada Mesyuarat Majlis Kerja Tertinggi (MT) UMNO yang dipengerusikan Presiden, Datuk Seri Dr Ahmad Zahid Hamidi, di Menara Dato Onn, di sini malam semalam.“Kesemua lima perwakilan setiap sayap parti akan menghadiri perhimpunan agung masing-masing dengan pematuhan SOP (prosedur operasi standard), yang ditetapkan.“Perasmian Perhimpuan Agung Wanita, Pemuda dan Putera UMNO berlangsung pada hari pertama (16 Mac) diikuti perhimpunan agung sayap pada 17 Mac,” katanya menerusi kenyataan selepas mesyuarat itu.Ahmad berkata pada 18 Mac akan berlangsung ucapan dasar dan perasmian PAU itu oleh presiden parti dan perhimpunan diteruskan pada hari terakhir (19 Mac).Disember lepas, UMNO membuat keputusan untuk menangguhkan PAU 2021 yang sepatutnya berlangsung pada esok (13) sehingga 15 Januari.Penangguhan tersebut susulan bencana banjir yang berlaku di banyak kawasan dan pimpinan UMNO akar umbi diminta membantu mangsa-mangsa banjir."Sokongan terhadap Datuk Seri Ismail Sabri Yaakob sebagai Perdana Menteri adalah kekal, dan perlu terus dimantapkan", tegasnya bersama ahli mesyuarat.Selain itu, Majlis Kerja Tertinggi UMNO turut memutuskan segala kesiapsiagaan dibuat bagi memastikan perjalanan parti baik untuk menghadapi pengundi berumur 18 tahun dan pengundi baharu.Ucapan penghargaan turut dizahirkan kepada semua ahli dan pemimpin UMNO di semua peringkat yang terlibat sebagai sukarelawan membantu mangsa banjir. -BERNAMA


Hospital Raja Permaisuri Bainun (HRPB) terima dua unit alat bantuan pernafasan dari China

IPOH, 13 Januari - Hospital Raja Permaisuri Bainun (HRPB) Ipoh terima dua unit alat bantuan pernafasan daripada Bandaraya Nanning, China.  Perkara itu hasil hubungan Bandaraya Persahabatan yang dijalinkan antara Majlis Bandaraya Ipoh (MBI) bersama Bandaraya Nanning.  EXCO Kesihatan, Sains, Alam Sekitar dan Teknologi Hijau Perak, Mohd Akmal Kamarudin berkata, dua alat bantuan pernafasan itu dianggarkan bernilai RM136,000 dan akan dimanfaatkan sebaiknya bagi menyelamatkan pesakit.  "Sumbangan ini untuk hospital atau ke Klinik Kesihatan (KK) adalah kita laksanakan dari semasa ke semasa, ia atas usaha daripada Datuk Rumaizi dengan kerjasama Bandaraya Nanning yang mana kerjasama ini telah dijalinkan sejak 2005 lagi," katanya. Dalam perkembangan lain, Akmal menjelaskan setakat ini tiada laporan mengenai kad vaksin palsu diterima di Perak.Jelas beliau, ketika ini Jabatan Kesihatan Negeri Perak dan Polis Diraja Malaysia (PDRM) bersama pihak berkaitan yang lain menjalankan pemantauan dari semasa ke semasa.  "Setakat ini tiada kes pemberian sijil vaksin palsu di Perak dan In shaa Allah jika ada, kita harap tindakan tegas akan diambil dengan segera," kata beliau selepas menyempurnakan majlis sumbangan tersebut di Ipoh.


Terengganu bakal bangunkan projek pertanian terbesar di Lembah Bidong Setiu

KUALA TERENGGANU, 13 Januari - 600 hektar tanah di Lembah Bidong Setiu akan dibangunkan menerusi projek secara komersial bernilai lebih RM360 juta bakal menjadi projek pertanian terbesar di Terengganu.  Ia sekaligus dapat menjana lebih 2000 peluang pekerjaan kepada rakyat di negeri itu.  Menurut Pengerusi Jawatankuasa Pertanian, Industri Makanan, Perladangan, Komoditi dan Luar Bandar Negeri Terengganu Dr Azman bin Ibrahim, projek berkenan adalah usahasama diantara Lembaga Tabung Amanah Warisan Negeri Terengganu, Terengganu Agrotech Development Corporation Sdn. Bhd. dan McCormick Global Ingredients Malaysia Sdn. Bhd. salah sebuah syarikat pelaburan dari Amerika Syarikat. "Ia selari dengan dasar Kerajaan Negeri melalui Pelan Strategik Pertanian Negeri Terengganu 2019-2023 yang memfokuskan kepada pengeluaran tanaman makanan"."Selain itu, menjadikan negeri Terengganu sebagai pengeluar makanan utama negara", katanya kepada pemberita. Beliau berkata demikian selepas Majlis Menandatangani Perjanjian Projek Penanaman Lada Hitam di Daerah Setiu di Wisma Darul Iman Kuala Terengganu.


Penduduk terjejas banjir di Sibu dipindahkan ke PPS

SIBU, 12 Januari- Seramai 44 penduduk membabitkan lima keluarga di Kampung Seduan Jaya, Jeriah dipindahkan di Pusat Penempatan Sementara, (PPS) di Dewan Kampung, Jeriah, Sibu setakat pukul 5.15 petang tadi.Menurut Menteri Muda Pendidikan, Inovasi dan Pembangunan Bakat, Dr. Annuar Rapaee, banjir di kampung terbabit berpunca daripada sistem perparitan yang kurang baik selain hujan lebat yang berterusan sejak semalam. Dr. Annuar menjelaskan, keputusan memindahkan penduduk berkenaan ke PPS Dewan Kampung Jeriah sebagai langkah keselamatan kepada penduduk memandangkan hujan turun tanpa henti selain bimbang paras air akan semakin meningkat.  "Disebabkan ada yang mempunyai baby, anak kecil jadi dinasihatkan pindah. Ada juga orang tua, kita takut ada yang jatuh sakit malam ini susah untuk pihak keselamatan atau pihak bomba untuk memindahkan mereka sekiranya berlaku masalah kesihatan pada sebelah malam,"  "Arahan memindahkan mereka ke PPS juga kerana beliau tidak mahu berlaku kes kecemasan dan situasi ini telah dialami sendiri oleh salah seorang penduduk yang masih tinggal di rumah namun tiba-tiba mengadu sakit dada dan mengalami sesak nafas," jelasnya kepada pemberita selepas membantu menyelaraskan bantuan kepada semua mangsa banjir di Kampung Seduan Jaya, Jeriah petang tadi.  Anggota bomba yang membantu memindahkan penduduk terlibat banjir telah bergegas ke rumah mangsa dan seterusnya dikejarkan ke Hospital Sibu bagi mendapatkan rawatan kecemasan.


OP Penjaja: JPJ akan saman peniaga dan pembeli yang menjaja di persimpangan jalan, jalan raya.

SEREMBAN, 12 Januari - Tindakan saman akan terus dikenakan oleh Jabatan Pengangkutan Jalan (JPJ) Negeri Sembilan terhadap pembeli dan peniaga yang didapati menjalankan aktiviti menjaja di persimpangan jalan atau  mana-mana jalan raya di negeri itu.Pengarah JPJ Negeri Sembilan, Hanif Yusabra Yusuf menegaskan, pihaknya tidak akan berkompromi terhadap perbuatan tersebut kerana ia boleh mengundang risiko kemalangan jalan raya."Beberapa program advokasi terhadap peniaga atau penjaja jalanan telah diadakan bagi memberi peringatan terakhir. Merujuk kepada Kaedah 10A(1) Kaedah-kaedah Lalu Lintas Jalan 1959, tiada sesiapa boleh menjual atau menawarkan untuk menjual benda atau barang kepada mana-mana individu yang berada di dalam atau di atas kenderaan di persimpangan jalan atau mana-mana jalan raya," katanya dalam sidang media selepas Program Advokasi Penjaja Jalanan di Jalan Rasah, di sini.Tambah Hanif, bagi Kaedah 10A(2) Kaedah-kaedah Lalu Lintas Jalan 1959 pula menyatakan, tiada sesiapa pun yang berada di dalam atau di atas kenderaan boleh membeli benda atau barang daripada mana-mana individu di persimpangan jalan atau mana-mana jalan raya.Jika didapati bersalah, peniaga dan pembeli boleh didenda tidak melebihi RM2,000 dan penjara tidak melebihi 6 bulan.Mengulas lanjut, pihaknya mengesan 10 lokasi utama persimpangan lampu isyarat yang menjadi tumpuan penjaja jalanan menjalankan perniagaan mereka di sekitar daerah Seremban.Sehubungan itu JPJ meminta penjaja jalanan merujuk kepada pihak berkuasa tempatan untuk mendapatkan nasihat berhubung lokasi dan syarat lesen yang berkaitan bagi tujuan menjalankan perniagaan mengikut peraturan yang betul.


PDRM buru sindiket jual sijil vaksinasi palsu di seluruh negara

KUALA LUMPUR, 12 Januari - Operasi dan pemantauan menyeluruh akan dipergiat bagi mengenal pasti pihak disyaki terlibat dengan sindiket penjualan sijil vaksinasi palsu di seluruh negara.Ketua Polis Negara, Tan Sri Acryl Sani Abdullah Sani berkata, beliau tidak menolak kemungkinan, sindiket seumpamanya yang di kesan di Marang, Terengganu itu, turut wujud di negeri-negeri lain.“Oleh demikian, saya telah mengarahkan ketua-ketua Jabatan Siasatan Jenayah (JSJ) kontinjen negeri melalui Pengarah JSJ Bukit Aman, Datuk Seri Abd Jalil Hassan dan Pengarah Jabatan Siasatan Jenayah Komersial Bukit Aman, Datuk Mohd Kamarudin Md Din untuk menjalankan risikan.“Risikan berkenaan adalah untuk mengesan sama ada terdapat lagi perkara sama berlaku di tempat-tempat lain,” katanya selepas menghadiri program pendidikan dan kemahiran awal murid autisme di Pusat Latihan Polis Kuala Lumpur, di sini.Tambah beliau, setakat ini PDRM hanya mengesan satu sindiket penjualan sijil vaksinasi palsu di Marang, Terengganu.“Siasatan polis Terengganu mengesan sindiket berkenaan yang dilakukan oleh seorang suspek lelaki dan kami masih sedang mengesan jika ia berlaku di negeri-negeri lain,” katanya.Acryl Sani menegaskan, PDRM memandang serius mengenai sindiket penjualan sijil vaksinasi palsu kerana ia menghalang usaha kerajaan untuk mengawal penularan wabak COVID-19 di negara ini.Isnin lepas, Ketua Polis Terengganu, Datuk Rohaimi Md Isa mengesahkan seorang doktor berusia 51 tahun ditahan di kliniknya dalam satu serbuan bersama Jabatan Kesihatan Terengganu selepas mendapat aduan awam mengenai kegiatan tersebut.


Rosmah fail permohonan baharu gugur hakim bicara kes pengubahan wang haram

KUALA LUMPUR, 12 Januari- Datin Seri Rosmah Mansor memfailkan permohonan baharu untuk menggugurkan hakim Mahkamah Tinggi Mohamed Zaini Mazlan daripada mendengar perbicaraan kes pertuduhan pengubahan wang haram (AMLA), dan gagal mengisytiharkan pendapatan kepada Lembaga Hasil Dalam Negeri (LHDN) yang dihadapinya.Ini merupakan kali kedua isteri bekas perdana menteri, Datuk Seri Najib Tun Razak memfailkan permohonan itu selepas Mohamed Zaini, juga hakim yang sama mendengar perbicaraan kes hibrid solar Rosmah, telah menolak permohonannya pada 14 Disember 2021.Peguam Rosmah, Reza Rahim memaklumkan kepada mahkamah bahawa permohonan baru itu difailkan semalam pada pukul 5 petang. Beliau berkata permohonan itu dibuat berdasarkan alasan baharu. Dalam pada itu, peguam Datuk Geethan Ram Vincent yang mewakili Rosmah mempertikai surat pelantikan secara fiat Sri Ram sebagai timbalan pendakwa raya kanan dalam kes berkenaan. Hakim Mohamed Zaini Mazlan menetapkan kesemua permohonan Datin Sri Rosmah didengar pada 24 Januari ini.Datin Seri Rosmah berdepan 12 pertuduhan pengubahan wang haram berjumlah RM7,097,750 serta lima pertuduhan gagal menyerahkan penyata pendapatan kepada LHDN.Beliau didakwa melakukan kesalahan itu di Affin Bank Berhad, Cawangan Bangunan Getah Asli, Jalan Ampang di sini, antara 4 Disember 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim, di sini dari 1 Mei 2014 hingga 1 Mei 2018.


Tubuh jawatankuasa khas teliti isu rumah ibadat dalam kawasan gua batu kapur

IPOH, 12 Januari - Sebuah jawatankuasa khas akan ditubuhkan bagi meneliti isu rumah ibadat yang dibina di dalam kawasan gua batu kapur di sekitar daerah Kinta, Perak.  Menteri Besar, Datuk Seri Saarani Mohamad berkata, ia susulan pengeluaran notis terhadap 14 rumah ibadat di dalam gua yang dibina di atas tanah kerajaan, baru-baru ini.  Jelas beliau, kerja-kerja pembinaan struktur yang semakin aktif di kawasan terlibat juga boleh mengundang risiko runtuhan.  "Yang ni yang kita sangat ambil berat kerana faktor cuaca dan yang paling menakutkan ialah kita mendapat laporan daripada bomba, pengusaha-pengusaha ini telah mengubah suai struktur dalam gua tersebut.Pengubahsuaian itu tiada siapa yang kawal dan ia terdedah kepada kemungkinan berlaku runtuhan," katanya selepas mempengerusikan mesyuarat Exco Kerajaan Negeri di Bangunan Perak Darul Ridzuan di sini.Tambah beliau, status 14 rumah ibadat itu akan ditentukan sama ada melalui kaedah perizaban, lesen pendudukan sementara mahupun pajakan tanah rizab.  Jawatankuasa khas itu juga akan memperincikan syarat-syarat yang perlu dipatuhi, disamping mekanisme kawalan terhadap struktur dan binaan.


PBT Johor bantu kerja pembersihan pascabanjir

MUAR, 12 Januari- Pihak berkuasa tempatan (PBT) di Johor akan digerakkan dalam misi bantuan banjir di negeri itu bagi membantu kerja pembersihan pascabanjir.  Ia turut melibatkan 600 sukarelawan yang akan ditugaskan mengangkut sampah pukal ke tapak pelupusan sampah di Moakil, Muar. Timbalan Setiausaha Kerajaan negeri (Sukan Belia dan Sukarelawan), On Jabbar berkata, misi bantuan ini akan mempercepatkan kerja-kerja pembersihan sebelum penduduk terjejas pulang ke kediaman masing-masing. "Kami tidak menetapkan waktu sebenar kerja pembersihan ini berlangsung, tetapi mengikut arahan daripada Pusat Kawalan,"Bagaimanapun, kami menjangkakan kerja pembersihan di sini akan berlangsung selama seminggu," jelasnya selepas meninjau kerja-kerja pembersihan kediaman di Kampung Jawa, Lenga, Muar.


Operasi padam kebakaran di Bukit Keda, Kemangi diteruskan

BALING, 12 Januari - Kerja-kerja memadam kebakaran di Bukit Keda, Kemangi yang terbakar sejak dua hari lalu masih giat dijalankan.Operasi melibatkan Jabatan Bomba dan Penyelamat Malaysia (JBPM) Baling dan Kulim, Kedah.Ketua Zon Jabatan Bomba dan Penyelamat Kulim, Penguasa Kanan Bomba II Rahimi Ali berkata berdasarkan pemantauan hari ini masih terdapat tompokan api kecil dan asap. Pihaknya menggunakan kenderaan pacuan empat roda bagi membolehkan anggota termasuk 11 dari Pasukan Multi Skill Team (MUST) memasuki kawasan yang terbakar.  "Terdapat kawasan yang sukar dimasuki berikutan kebakaran berlaku di cerun bukit," katanya dalam satu kenyataan.  Beliau berkata, kemungkinan helikopter akan digunakan untuk membantu kerja-kerja pemadaman esok. "Cuaca panas dan kering ketika ini berisiko berlakunya kebakaran," jelasnya. JBPM Kulim menerima panggilan kecemasan melibatkan kebakaran bukit tersebut pada pukul 9.12 malam, Isnin lalu.


Kerajaan Kelantan nafi pembalakan punca harimau berkeliaran di Gua Musang

KOTA BHARU, 12 Januari - Kerajaan negeri Kelantan menafikan harimau berkeliaran di penempatan Orang Asli di Gua Musang sejak beberapa hari lepas berpunca daripada aktiviti pembalakan.Timbalan Menteri Besar Kelantan, Datuk Mohd Amar Nik Abdullah berkata, perkara itu perlu diserahkan kepada pihak berkaitan untuk mengkaji dan melakukan penyiasatan tentang punca sebenar mamalia itu keluar daripada habitat asal.Ujar beliau, kejadian harimau memasuki kampung di negeri itu bukan pertama kali berlaku sebaliknya sebelum ini sudah ada kes direkodkan seperti berlaku di daerah Jeli namun kejadian itu tidak ‘dilabelkan’ berpunca daripada pembalakan.“Kejadian ini membabitkan satu kes, kalau banyak mungkin betul (disebabkan pembalakan) dan ia kes terpencil. Jangan sebab seorang mati diterkam harimau, kita letak semua kesalahan disebabkan penebangan hutan, kecuali ada tiga empat ekor harimau yang keluar masuk kampung dan makan orang, itu adalah serius. “Setakat ini Perhilitan sedang bergerak menjalankan tugas mereka dan mengesan hidupan liar itu. Mengikut maklumat diperolehi ada tiga ekor harimau telah masuk ke kampung, tetapi yang makan orang (kejadian di Pos Bihai) itu bukan daripada ketiga-tiga itu,” katanya kepada pemberita selepas hadir mesyuarat Exco di Kompleks Kota Darulnaim di sini hari ini.Setakat ini juga, tiada aktiviti pemburuan haram terhadap Harimau Malaya di negeri ini memandangkan keselamatan hidupan liar itu khususnya di Kelantan masih terjaga selain undang-undang mengenai aktiviti juga sudah ada sebelum ini. -BERNAMA


Amaran hujan berterusan di Sarawak

PETALING JAYA, 12 Januari - Jabatan Meteorologi Malaysia (MET Malaysia) meramalkan penumpuan angin yang berlaku di Sarawak dijangka berterusan sehingga 15 Januari ini.

Ketua Pengarahnya, Muhammad Helmi Abdullah berkata, ramalan tersebut berdasarkan analisis model MET Malaysia "Weather Research and Forecasting Model" (MET-WRF), "European Centre for Medium-Range Weather Forecasts" (ECMWF) dan "Global Forecast System" (GFS).

Keadaan ini boleh menyebabkan peningkatan kelembapan yang berpotensi membawa hujan berterusan di Sarawak."MetMalaysia telah mengemas kini Amaran Hujan Berterusan (Buruk dan Waspada) melibatkan negeri Sarawak pada pukul 1 tengah hari, 12 Januari 2022.Amaran Angin Kencang dan Laut Bergelora (Kategori Pertama) juga telah dikeluarkan bagi perairan Pantai Timur Semenanjung termasuk Timur Johor dan Sabah diramal berterusan sehingga 16 Januari 2022," katanya. Sehubungan itu, orang awam dinasihatkan untuk sentiasa merujuk laman sesawang www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih.


Pembangunan rumah mampu milik dirancakkan semula pasca PKP - PR1MA

PETALING JAYA, 12 Januari - Pembangunan projek rumah mampu milik Perbadanan PR1MA Malaysia (PR1MA) di Kuala Lumpur dan Selangor dirancakkan semula ketika pasca Perintah Kawalan Pergerakan (PKP) dengan sasaran tarikh siap yang baharu.

Usaha itu diyakini mampu mempergiatkan pemilikan rumah dalam kalangan M40.Pengerusi PR1MA, Dato' Dr Fathul Bari Mat Jahya berkata pelaksanaan PKP sejak Mac 2020 menyebabkan proses pembinaan terpaksa diperlahankan, sekali gus menyebabkan kelewatan."Saya mengambil maklum bahawa kelewatan ini telah menyebabkan para pembeli mengalami kesukaran. Namun kami di PR1MA berusaha memastikan pelan mitigasi projek sakit terutamanya yang terkesan akibat daripada penutupan sektor ekonomi ketika PKP berada dalam senarai keutamaan."Kami juga ingin memberi peringatan kepada kontraktor dan konsultan untuk menyiapkan projek-projek ini mengikut perjanjian yang telah dimeterai dan kami tidak teragak-agak untuk mengambil tindakan yang sewajarnya," katanya selepas selesai program Jelajah #PR1MAKita," di sini.Di Selangor, PR1MA mempunyai lima projek iaitu masing-masing dua di Kajang dan Cyberjaya serta satu di Bandar Bukit Mahkota.Daripada jumlah tersebut, tiga telah siap manakala dua masih dalam pembinaan. Di Kuala Lumpur pula, PR1MA mempunyai tiga projek dan dua telah disiapkan manakala satu masih dalam pembinaan. Projek itu dilaksanakan dengan matlamat menyediakan kediaman yang selesa, berkualiti dan berpatutan kepada rakyat yang bermastautin di ibu kota atau kawasan sekitarnya.


Lebih 9,000 permohonan diterima untuk kerja baik pulih, bina rumah baharu akibat banjir - KPKT

KUALA LUMPUR, 12 Januari - Sebanyak 9,263 permohonan diterima menerusi Inisiatif Rumah Kasih Keluarga Malaysia setakat SEMALAM untuk kerja baik pulih serta bina rumah baharu yang terjejas akibat banjir.Ketua Setiausaha Kementerian Perumahan dan Kerajaan Tempatan (KPKT), Datuk M Noor Azman Taib berkata proses penilaian giat dilaksanakan di kawasan terjejas sebelum kerja-kerja berkenaan."Data-data ini dari Pusat Kawalan Operasi Bencana (PKOB) daerah di setiap daerah. Di sinilah, PKOB mengenal pasti rumah terkesan, penduduk yang terjejas juga boleh mendaftar dengan PKOB. Data ini diselaras dan dikumpul di negeri masing-masing."Untuk pembaikan ini pula, jika kos RM5000 ke bawah, kerajaan putuskan diberi secara tunai.. tetapi bagi nilai RM5,000 hingga RM15,000, PRIMA akan turut buat penilaian pembaikan", katanya selepas menjadi tetamu rancangan Selamat Pagi Malaysia di Angkaspuri.Sebanyak RM50 juta menerusi Inisiatif Rumah Kasih Keluarga Malaysia disediakan dengan bantuan RM15,000 untuk kerja pembaikan rumah dan RM56,000 untuk membina kediaman baharu. Pelaksanaannya dilakukan menerusi dua kementerian bertanggungjawab iaitu Kementerian Pembangunan Luar Bandar (KPLB) dan KPKT.Beliau turut meminta penduduk terjejas akibat banjir untuk segera menghubungi Pusat Kawalan Operasi Bencana Daerah masing-masing untuk mendapatkan peruntukan tersebut.


10,000 ekor ayam rentung dalam kebakaran

BAU, 12 Januari - Sejumlah 10,000 ekor ayam rentung selepas reban yang menempatkan ternakan berkenaan musnah dalam kebakaran pukul 3 pagi tadi.Penolong Pengarah Operasi Jabatan Bomba dan Penyelamat Sarawak, Henderi Ardimansyah berkata, pihaknya telah menghantar sebuah jentera pemadam dengan kekuatan lapan anggota bagi mengawal kebakaran di ladang yang terletak di Jalan Bau, Kuching itu."Semasa kejadian,semua haiwan ternakan terbabit gagal dikeluarkan oleh pemiliknya mengakibatkan kesemua ternakan itu mati terbakar," katanya di sini.Tambah Henderi, pihaknya terpaksa menanggalkan atap zink reban bagi memudahkan operasi pemadaman dan api berjaya dikawal pada pukul 4.30 pagi.Tiada kemalangan jiwa dilaporkan dan punca kebakaran sedang disiasat.


Warga emas, pemandu lori didenda ceroboh Hutan Simpan Rimba Teloi

SUNGAI PETANI, 12 Januari - Seorang lelaki warga emas dan pamandu lori didenda RM1,500 setiap seorang kerana menceroboh kawasan Hutan Simpan Rimba Teloi di Sik, Kedah.  Hukuman dijatuhkan Hakim Mahkamah Sesyen Sungai Petani, Najwa Che Mat, pagi tadi. Berdasarkan fakta kes, pada 23 Ogos 2021, sepasukan pegawai dan anggota penguat kuasa Jabatan Perhutanan Negeri Kedah telah melakukan rondaan di kawasan Hutan Simpan Rimba Teloi dan terdengar bunyi mesin gergaji rantai sedang digunakan.  Hasil pemeriksaan di kompartmen 23 mendapati, satu kawasan lapang telah dibersihkan serta terdapat pembakaran kayu di kawasan tersebut.  Pemeriksaan lanjut membawa kepada penemuan dua individu iaitu tertuduh, Ismail Taib, 69 tahun dan Kairul Anuar Zuklifli, 34 tahun. Semakan mendapati, kedua-dua individu berkenaan gagal mengemukakan permit memasuki hutan simpanan kekal.  Pasukan Jabatan Perhutanan turut menemui tiga bilah parang, tiga tong minyak dan tiga buah motorsikal yang disyaki digunakan tertuduh.  Kedua-dua tertuduh didakwa dibawah Subseksyen 47 (1) Akta Perhutanan Negara 1984 (Akta 313) yang telah diterima pakai oleh Negeri Kedah di bawah Enakmen (Pemakaian) Perhutanan Negara 1985.  Kes dikendalikan Timbalan Pendakwa Raya JPSM, Naquiah Jusoh dan Naliatul Huzaimi Ab. Rasip.  Manakala kedua-dua tertuduh tidak diwakili peguam.


Pengecualian bayaran sewa, pengusaha kantin lega kerajaan ambil peduli

KUALA LUMPUR, 12 Januari - Seramai 10,200 orang pengusaha kantin di seluruh negara kini boleh menarik nafas lega apabila kerajaan memberi pengecualian bayaran sewa selama enam bulan, bermula bulan ini.

Setiausaha Persatuan Pengusaha Kantin Sekolah Malaysia, Siti Normah Desa berkata keprihatinan kerajaan terhadap kebajikan pengusaha kantin mampu meringankan beban mereka.

Jelasnya, pelbagai cabaran dihadapi pengusaha berikutan kantin tidak beroperasi sepanjang Sesi Pengajaran dan Pembelajaran di Rumah (PdPR) bagi tempoh pandemik COVID-19.

"Jadi dengan keadaan sekarang juga selepas pada awal tahun 2020 kenaikan harga barang meningkat.

"Harga makanan mereka jual di kantin tak boleh bawa modal pun sebenarnya, mereka menggunakan harga pada tahun lepas.

"Itu pun saya harap pihak kerajaan pandang serius mengenai kenaikan harga barang terutama barangan yang dibeli oleh pengusaha kantin," katanya selepas menjadi tetamu program Selamat Pagi Malaysia di Angkasapuri.

Ahad lalu, Menteri Kanan Pendidikan, Datuk Dr Radzi Jidin mengumumkan pengusaha kantin dan pelbagai premis sewaan termasuk kedai buku dan dobi dalam bangunan sekolah dikecualikan daripada bayaran sewa selama enam bulan tahun ini.


Ancaman harimau belang, penduduk Orang Asli diminta tangguh aktiviti hutan

GUA MUSANG, 12 Januari - Lebih 2,000 penduduk Orang Asli di dua buah pos penempatan dinasihati menangguhkan aktiviti di dalam hutan susulan ancaman harimau belang yang masih berkeliaran di kawasan itu.  Ketua Polis Daerah Gua Musang, Superintendan Sik Choon Foo berkata demi keselamatan nyawa, Orang Asli di Pos Bihai dan Pos Balar diminta untuk kekal berada di rumah jika tiada keperluan penting.

Sebelum ini kelibat harimau belang dilihat penduduk kampung di sekitar Pos Bihai dan terbaharu di Pos Balar.  "Pihak polis menasihati penduduk di perkampungan Pos Bihai Baru dan Bihai Lama supaya lebih berhati-hati apabila keluar daripada rumah masing-masing disebabkan ancaman harimau yang masih berkeliaran.

"Pihak polis juga menyarankan sekiranya penduduk perlu untuk keluar, keluarlah secara berkumpulan dan jangan bergerak dalam individu," katanya ketika ditemui pemberita di Kampung Tendrik, Pos Bihai.

Terdahulu, Choon Foo bersama rombongan mengadakan perjumpaan dengan penduduk kampung yang diancam harimau belang tersebut.

Dalam pada itu, Jabatan Perlindungan Hidupan Liar dan Taman Negara (PERHILITAN) masih menjalankan operasi pemantauan dan kawalan di kawasan perkampungan Orang Asli berkenaan.  Orang ramai turut dinasihat berhati-hati dan berwaspada jika terserempak dengan hidupan liar.

Sebarang aduan serta maklumat berkenaan hidupan liar boleh disalurkan kepada Jabatan Perhilitan negeri Kelantan melalui talian 011-59275985, talian hotline 1-800-88-5151 atau e-aduan di laman web www.wildlife.gov.my.


Banjir pulih,  penduduk mula bersihkan rumah

MUAR, 12 Januari - Keadaan banjir semakin pulih di Johor. Penduduk yang dibenarkan pulang sudah mula melakukan pembersihan kediaman masing-masing. Tinjuan RTM di Kampung Jawa, Lenga, Muar mendapati penduduk giat membersihkan lumpur dan kotoran di kediaman mereka. Jabatan Bomba dan Penyelamat Malaysia melakukan pemantauan di lokasi yang masih digenangi air.Demikian menurut Ketua Balai Bomba dan Penyelamat Pagoh, Penolong Penguasa Bomba Mohd Fadli Ismail."Penduduk sudah mula membersihkan rumah. Kami menunggu arahan selanjutnya untuk melaksanakan kerja-kerja pasca banjir," katanya kepada pemberita di sini.26 pusat pemindahan sementara (PPS) masih beroperasi di Johor yang menempatkan 1,227 penduduk daripada 351 keluarga terjejas.


1,299 penduduk terjejas banjir di Johor dan Melaka

KUALA LUMPUR, 12 Januari - Dua negeri masih berhadapan banjir iaitu Johor dan Melaka.Sejumlah 1,299 penduduk terjejas masih berlindung di 30 Pusat Pemindahan Sementara (PPS).Ia melibatkan 373 keluarga.Berdasarkan Info Bencana Jabatan Kebajikan Masyarakat pagi ini, terdapat 1,224 penduduk masih ditempatkan di 27 PPS di Johor. Jumlah itu berkurang berbanding 1,329 malam tadi.Di Melaka, kemas kini menunjukkan 75 penduduk masih berada di dua PPS di Jasin.20 orang di Sekolah Kebangsaan Seri Mendapat dan 55 di Sekolah Menengah Kebangsaan Sungai Rambai.Sementara itu, banjir di Pahang surut sepenuhnya semalam.PPS terakhir iaitu Sekolah Kebangsaan Temai di daerah Pekan menamatkan operasi pada pukul 10 malam tadi.


Banjir di Pahang pulih sepenuhnya

KUANTAN, 12 Januari- Keadaan banjir di Pahang pulih sepenuhnya selepas pusat pemindahan sementara (PPS) terakhir iaitu Sekolah Kebangsaan Temai di daerah Pekan yang menempatkan 61 orang daripada 12 keluarga, menamatkan operasi pada 10 malam tadi.Sekretariat Jawatankuasa Pengurusan Bencana Negeri memaklumkan, gelombang pertama banjir di Pahang bermula 17 Disember lalu, menyaksikan 67,333 orang daripada 18,243 keluarga ditempatkan di 432 PPS di sembilan daerah.Gelombang kedua banjir pada 31 Disember yang bermula di daerah Raub pula menyaksikan 3,293 orang daripada 911 keluarga ditempatkan di 72 PPS di lapan daerah.Sekretariat itu turut memaklumkan, 21 kematian dilaporkan sepanjang gelombang pertama banjir dengan Bentong merekodkan bilangan kes tertinggi iaitu 11 orang.Ini diikuti Temerloh (empat), Kuantan (tiga), Raub (dua) dan Pekan (satu).Bencana banjir kali ini turut mengakibatkan beberapa laluan di dua lebuh raya utama Pahang dinaiki air iaitu Lebuhraya Kuala Lumpur-Karak dan Lebuhraya Pantai Timur 1, namun dibuka secara berperingkat kepada pengguna selepas kerja pembersihan dilakukan. – BERNAMA


Pasukan bencana Istana Negara bantu mangsa banjir di Jerantut, Pahang

KUALA LUMPUR, 11 Januari - Pasukan Bencana Istana Negara meneruskan misi bantuan kepada penduduk terjejas banjir.Kali ini melibatkan sumbangan barangan keperluan dan wang tunai kepada 41 keluarga di Kampung Yong dan Kampung Atok, Kuala Tahan, Jerantut, Pahang. Istana Negara menerusi hantaran di Facebook memaklumkan, misi bantuan berkenaan turut melibatkan penyertaan sukarelawan Pasukan Telekom Malaysia Reaching Out Volunteers (TM-ROVers).Misi bantuan diketuai Pengarah Operasi Pasukan Bencana Istana Negara, Brigadier Jeneral Datuk Zahari Yahya yang juga Juruiring Tentera Udara kepada Seri Paduka Baginda dan turut disertai Juruiring Tentera Darat, Brigadier Jeneral Datuk Sharizan Wan Chik."Para sukarelawan Pasukan Bencana Istana Negara dan TMROVers juga menempuhi perjalanan selama 30 minit menaiki bot dari jeti Kuala Tahan ke Kampung Yong dan Kampung Atok," menurut kenyataan itu.Kerjasama antara Pasukan Bencana Istana Negara dengan TMROVers adalah atas perkenan dan cetusan idea Yang di-Pertuan Agong Al-Sultan Abdullah Ri’ayatuddin Al-Mustafa Billah Shah. "Seri Paduka Baginda telah menzahirkan hasrat agar Pasukan Bantuan Bencana Istana Negara bekerjasama dengan pihak atau badan bukan kerajaan dalam membantu jentera kerajaan menghulurkan bantuan kepada mangsa banjir," menurut kenyataan itu.


Kelibat 'Pak Belang' hantui penduduk Pos Balar

GUA MUSANG, 11 Januari- Kebimbangan masyarakat Orang Asli di kawasan pedalaman Gua Musang, Kelantan dengan ancaman harimau semakin meningkat apabila kelibat pak belang dilihat berada di Kampung Perawas, Pos Balar.  Dalam kejadian pukul 3 petang Isnin, kelibat seekor harimau belang yang berada di luar pagar Sekolah Kebangsaan (SK) Balar berjaya dirakam oleh seorang guru sekolah itu.  Seorang guru lelaki yang berada di dalam pagar sekolah sempat merakam kelibat harimau berkenaan yang dilihat di kawasan perkarangan sekolah itu.  Pengarah Perhilitan Kelantan, Mohamad Hafid Rohani ketika dihubungi berkata, pihaknya menerima aduan terbaharu berkaitan harimau belang daripada penduduk Pos Balar, semalam.  "Kami masih belum dapat memastikan kelibat harimau belang itu adalah kumpulan sama dengan harimau yang mengancam penduduk di Pos Bihai, "Anggota Perhilitan telah ke perkampungan itu dan siasatan lanjut sedang dijalankan," jelasnya kepada pemberita. Sebelum ini, RTM melaporkan ancaman harimau belang menghantui penduduk Kampung Orang Asli suku kaum Temiar di Pos Bihai sejak sebulan lalu.  Pada Jumaat lalu, seorang Ielaki Orang Asli, Anek Along, 59 tahun, ditemui maut selepas dibaham seekor harimau belang di Kampung Sau, Pos Bihai.  Kejadian itu berlaku ketika sambutan perayaan menuai padi dan menangkap ikan sungai masyarakat Orang Asli suku kaum Temiar di kawasan itu.


Johor ingin perkukuh sektor pelancongan kesihatan

JOHOR BHARU, 11 Januari- Kerajaan Johor mahu mengukuhkan lagi bidang pelancongan kesihatan meskipun masih berdepan kemelut COVID-19, sejak dua tahun lalu. Menteri Besar, Datuk Hasni Mohammad berkata, sektor itu antara penyumbang ekonomi terbesar negeri itu.Berdasarkan lokasinya yang strategik, selain kerap menjadi destinasi pilihan pelabur asing antara faktor Johor ingin memperkasa sektor pelancongan kesihatan. Dalam masa sama ingin mengikut jejak Indonesia dan Singapura, yang begitu komited meningkatkan taraf kesihatan dan ekonomi dalam sektor berkenaan. "Sektor pelancongan kesihatan merupakan satu sektor yang sentiasa mendapat sambutan di peringkat Asia Tenggara seperti Indonesia untuk menerima perkhidmatan kesihatan," jelasnya dalam sesi lawatan kerja ke sebuah hospital swasta di Iskandar Puteri, Johor Bahru.


Tinggal 1,404 penduduk terjejas banjir di 30 PPS di dua negeri

KUALA LUMPUR, 11 Januari - Tinggal 1,404 penduduk terjejas banjir masih berada di 30 Pusat Pemindahan Sementara (PPS) di dua negeri.Menurut Info Bencana JKM, di Johor 1,329 penduduk kini berlindung di 27 PPS.Jumlah itu berkurang berbanding 2,154 penduduk di 35 PPS pada petang tadi.Di Melaka, jumlah penduduk di tiga PPS di Jasin terus berkurangan daripada 112 kepada 75 orang." Sekolah Kebangsaan Seri Mendapat Jasin, Melaka melibatkan 20 orang dan Sekolah Menangah Kebangsaan Sungai Rambai 55 orang ", menurut portal Bencana JKM.


Berlagak marshal, tujuh lelaki didakwa

PORT DICKSON, 11 Januari- Tindakan tujuh lelaki yang berlagak sebagai marshal sehingga menghalang lalu lintas akhir tahun lalu membawa padah apabila kesemua mereka didakwa di Mahkamah Majistret Port Dickson hari ini.Ezy Effandy Mohd. Harif, 46 tahun, yang merupakan ahli perniagaan bersama rakannya, Mohammad Zaini Mohamed, 50 tahun, didenda RM1,500 selepas mengaku bersalah atas pertuduhan memotong kenderaan lain ketika berada di garisan berkembar.Mengikut pertuduhan, kedua-dua lelaki itu yang menunggang motosikal berkuasa tinggi didapati telah memotong kenderaan lain di laluan jalan raya bergarisan kembar yang bertentangan dengan Kaedah-Kaedah Lalulintas 167/59(Kaedah 12(3)(A)(Kesalahan di garisan berkembar).Kesalahan itu dilakukan pada pukul 11.10 pagi di Sungai Raya – Tanjung Agas pada 5 Disember 2021.Mereka didakwa mengikut Seksyen 119 (2) Akta Pengangkutan Jalan (APJ) 1987 dan dibaca bersama Seksyen 128(1) akta yang sama, jika sabit kesalahan boleh didenda maksimum RM5,000 atau penjara tidak melebihi enam bulan bagi kesalahan pertama.Dalam prosiding sama, kedua-dua Orang Kena Saman bagaimanapun mengaku tidak bersalah atas dua pertuduhan iaitu menimbulkan ketidakselesaan dan aksesori kenderaan mereka boleh menyebabkan bahaya kepada pengguna jalan raya lain.Kesalahan itu dilakukan pada tarikh, masa dan lokasi yang sama dengan masing-masing didakwa mengikut Seksyen 48(1) APJ 1987 dan Seksyen 119 (2) APJ 987 dan dibaca bersama Seksyen 128(1) akta yang sama.Sementara itu, dalam prosiding berasingan di mahkamah sama, lima lelaki mengaku tidak bersalah atas empat pertuduhan menghalang lalu lintas.Mengikut pertuduhan, A.Vinoth, 27 tahun, K.Lohansharma, 27 tahun, S. Kumaran, 31 tahun, R.Devah, 27 tahun dan A.Siva Perunal, 48 tahun, yang menunggang motosikal berkuasa tinggi didakwa menahan kenderaan lain ketika berada di lampu isyarat yang mana perbuatan itu membahayakan keselamatan orang lain.Kelima-lima mereka yang bekerja sebagai pemandu lori, penghantar surat dan penyelia melakukan kesalahan itu pada pukul 5.45 petang di lampu isyarat Sua Betong pada 20 November 2021.Pendakwaan dikendalikan Timbalan Pendakwaraya, Fatin Nur Athirah Zainudin manakala kelima-lima mereka diwakili peguam, K.Sheela.Mahkamah menetapkan kes akan disebut semula pada 9 Februari depan.


Masyarakat Orang Asli di Gua Musang semakin bimbang, Pak Belang muncul lagi

GUA MUSANG, 11 Januari- Kebimbangan masyarakat Orang Asli di kawasan pedalaman Gua Musang, Kelantan dengan ancaman harimau semakin meningkat apabila kelibat "pak belang" dilihat berada di Kampung Perawas, Pos Balar. Dalam kejadian pukul 3 petang Isnin, kelibat seekor harimau belang yang berada di luar pagar Sekolah Kebangsaan (SK) Balar berjaya dirakam oleh seorang guru sekolah itu. Pengarah Perhilitan Kelantan, Mohamad Hafid Rohani ketika dihubungi berkata, pihaknya menerima aduan terbaharu berkaitan harimau belang daripada penduduk Pos Balar, semalam.  Bagaimanapun katanya, pihaknya masih belum dapat memastikan kelibat harimau belang itu adalah kumpulan sama dengan harimau yang mengancam penduduk di Pos Bihai.  Menurutnya, anggota Perhilitan telah ke perkampungan itu dan siasatan lanjut sedang dijalankan.  Sebelum ini, RTM melaporkan ancaman harimau belang menghantui penduduk kampung Orang Asli suku kaum Temiar di Pos Bihai sejak sebulan lalu.  Pada Jumaat lalu, seorang lelaki Orang Asli, Anek Along, 59 tahun, ditemui mati selepas dibaham seekor harimau belang di Kampung Sau, Pos Bihai.  Kejadian itu berlaku ketika sambutan perayaan menuai padi dan menangkap ikan sungai masyarakat Orang Asli suku kaum Temiar di kawasan itu.


Kerajaan Pahang kerjasama dengan Kerajaan Persekutuan pindahkan sekolah sering banjir ke lokasi lebih tinggi

TEMERLOH, 10 Januari - Kerajaan Pahang bersetuju memberi kerjasama kepada kerajaan Persekutuan bagi memindahkan sekolah yang sering menghadapi banjir ke lokasi lebih tinggi.  Pengerusi Jawatankuasa Hal Ehwal Agama Islam dan Pendidikan Negeri Pahang, Datuk Seri Syed Ibrahim Syed Ahmad berkata, usaha tersebut perlu bagi memastikan bantuan jangka panjang dapat diberikan kepada 41 sekolah yang terjejas banjir.  "Jadi di antara resolusi tidak sekadar pergi turun padang tengok dan pandang-pandang."YB Menteri Besar telah memberi resolusi sekolah-sekolah katanya yang berpontensi banjir setiap tahun ini kerajaan negeri sedia berkerjasama dengan kerajaan Persekutuan khusus Kementerian Pendidikan untuk menyediakan tapak-tapak baru", kata Syed Ibrahim dalam sidang media di sini.Terdahulu beliau meninjau keadaan sekolah yang ditimpa banjir di Sekolah Kebangsaan Paya Taram, Kerdau. "Pemindahan sekolah itu perlu bagi memastikan permasalahan berkaitan banjir ini dapat diatasi dan tidak berulang pada masa hadapan", katanya.  Jelasnya, dalam membantu sekolah-sekolah yang menghadapi banjir ini, kerajaan perlu mempunyai perancangan jangka pendek dan jangka panjang.  Menurutnya, Jabatan Pendidikan Pahang (JPNP) telah mengenal pasti kerosakan dan kos kerugian yang ditanggung sekolah-sekolah berkenaan dan akan dikemukakan kepada pihak kementerian untuk diambil tindakan.  Dalam pada itu beliau berkata, sebanyak 41 sekolah tidak dapat dibuka untuk pengoperasian bagi sesi persekolahan baharu kerana terbabit banjir termasuklah mengalami kerosakan atau kerugian.  Malah katanya, terdapat beberapa sekolah yang dijadikan Pusat Pemindahan Sementara (PPS) dan tidak dapat dibuka bagi sesi persekolahan baharu setiap kali menjelang musim tengkujuh.


3 juta pelancong dijangka bercuti di Terengganu tahun ini

KUALA TERENGGANU, 11 Januari- Kerajaan Terengganu meletakkan sasaran seramai tiga juta pelancong dijangka berkunjung ke negeri itu pada tahun ini bagi tujuan percutian.  Bagaimanapun kajian semula jumlah sasaran 3 juta pelancong itu akan dibuat selepas tempoh enam bulan bergantung kepada keadaan semasa COVID-19 di negera ini.  Pengerusi Pelancongan, Kebudayaan dan Teknologi Digital negeri, Ariffin Deraman berkata, sasaran itu berkurangan berbanding 5 juta pada tahun lalu disebabkan keadaan pandemik COVID-19 ketika ini.  Bagaimanapun pihaknya telah merangka pelbagai acara menarik didalam kalendar pelancongan sepanjang tahun ini.  "Pelancong masih memilih destinasi tempatan di Terengganu kerana negeri ini boleh dikatakan selamat dan rendah kes COVID-19, selain kami sentiasa menitikberatkan pematuhan prosedur operasi standard (SOP)," jelasnya semasa Majlis Menandatangani Memorandum Persefahaman MoU antara Terengganu Incorporated dan Universiti Teknologi Mara di Kuala Terengganu.  Melalui MoU itu, hampir 50 pelajar UiTM Cawangan Dungun akan menjalani latihan industri di empat hotel kendalian Terengganu Inc di negeri itu.


Dua individu ditahan, Polis rampas 9.82 kilogram ganja

GEORGE TOWN, 11 Januari- Polis berjaya menumpaskan sindiket pengedaran dadah dengan penahanan dua lelaki yang menaiki sebuah kereta dan merampas 9.82 kilogram ganja bernilai RM24,570 daripada mereka di Jalan Masjid Negeri di sini, Jumaat lepas.Ketua Polis Pulau Pinang Datuk Mohd Shuhaily Mohd Zain berkata, pengawal keselamatan dan pengusaha kedai makan berusia 51 tahun itu ditahan pada 7.45 malam ketika kedua-duanya berada di dalam kereta berkenaan dan dipercayai dalam perjalanan untuk menghantar bekalan dadah tersebut kepada pembeli."Penahanan dilakukan hasil risikan dan intipan yang dijalankan sejak sebulan lepas. Pemeriksaan lanjut di dalam kereta itu menemukan 10 ketulan mampat ganja seberat 9,828 gram bernilai RM24,570."Siasatan mendapati mereka mendapatkan bekalan dadah daripada sindiket dan menjualnya semula untuk pasaran tempatan sejak tahun lepas. Semua ganja itu boleh digunakan oleh seramai 18,656 penagih dadah," katanya pada sidang akhbar di sini hari ini.Mohd Shuhaily berkata, selain penahanan kedua-dua lelaki itu, polis turut menyita kereta bernilai RM30,000 itu dan wang tunai RM35,140.Beliau berkata seorang daripada mereka positif terhadap dadah dan kedua-duanya kini direman enam hari bagi siasatan lanjut mengikut Seksyen 39B Akta Dadah Berbahaya 1952.Sementara itu, Mohd Shuhaily berkata pihaknya menahan 380 individu termasuk dua anggota polis berpangkat Konstabel dan Lans Koperal sejak 1 Januari hingga 9 Januari lepas kerana kesalahan berkaitan dadah antaranya membekal, memiliki dan didapati positif terhadap dadah.Beliau berkata ujian air kencing ke atas dua anggota polis tersebut dijalankan oleh Jabatan Intergriti dan Pematuhan Standard (JIPS) Bukit Aman."Fokus kami tahun ini memang mahu membanteras kegiatan pengedaran dadah di Pulau Pinang dalam usaha mengurangkan penagih dadah kerana mereka ini antara penyumbang kepada kes jenayah."Ujian air kencing melibatkan pegawai dan anggota polis memang dijalankan secara berkala dan mengejut bagi memastikan pasukan polis bebas daripada dadah.Konstabel yang positif terhadap methamphetamine itu sedang dalam tahan kerja semasa ujian air kencing dijalankan ke atasnya manakala Lans Koperal pula sedang bertugas," katanya. -BERNAMA


Murid sekolah rendah dibenarkan buat ujian saringan COVID-19 di rumah

KUALA LUMPUR, 11 Januari - Murid sekolah rendah akan dibenarkan melakukan ujian saringan kendiri COVID-19 di rumah bermula minggu ini, menurut Menteri Kanan Pendidikan Datuk Dr Radzi Jidin.Beliau berkata berdasarkan perbincangan bersama Kementerian Kesihatan (KKM), para murid yang dipilih kemudiannya perlu mengemukakan hasil ujian saringan berkenaan kepada pihak sekolah.“Kit ujian akan disediakan oleh pihak sekolah. Pendekatan baharu ini akan mula dilaksanakan pada minggu ini dan Kementerian Pendidikan (KPM) akan keluarkan kenyataan media untuk menjelaskan perkara itu,” katanya menerusi video yang dimuat naik di akaun Facebooknya hari ini.Beliau berkata berdasarkan Strategi Pengujian COVID-19 Kebangsaan yang dikeluarkan KKM sebelum ini, 10 peratus murid sekolah rendah dipilih secara rawak setiap minggu untuk menjalani ujian kendiri COVID-19 yang dilaksanakan di sekolah mulai 1 Dis tahun lepas.Pelaksanaan ujian kendiri itu hanya melibatkan penggunaan kit ujian air liur yang dibekalkan oleh KPM dan dibuat dengan pemantauan guru.Mengulas lanjut, Radzi berkata pelaksanaan pendekatan baharu ini memerlukan ibu bapa berperanan memastikan ujian saringan COVID-19 dilaksana dengan teratur dan mengikut prosedur operasi standard (SOP) ditetapkan KKM supaya sesi persekolahan dapat berlangsung dengan selamat.“Jika ia tidak dilaksana mengikut tatacara yang ditetapkan, yang akan terkesan bukan sahaja anak saudara-saudari tetapi kawan-kawan serta guru mereka di sekolah,” katanya dalam video berdurasi lebih dua minit itu.


KWSP catat pendapatan pelaburan kasar RM48.02 bilion bagi 9 bulan pertama 2021

KUALA LUMPUR, 11 Januari - Kumpulan Wang Simpanan Pekerja (KWSP) mencatatkan pendapatan pelaburan kasar sebanyak RM48.02 bilion bagi sembilan bulan pertama berakhir 30 September 2021, meningkat 7.7 peratus daripada RM44.60 bilion yang direkodkan pada tempoh yang sama 2020.Menurut kenyataan KWSP pada Selasa, jumlah pendapatan pelaburan kasar bagi suku ketiga berakhir 30 September, 2021 pula mencecah RM13.97 bilion, lebih rendah daripada RM17.33 bilion yang direkodkan pada suku yang sama 2020.Ketua Pegawai Eksekutif, Datuk Seri Amir Hamzah Azizan berkata, pasaran ekuiti domestik dan pasaran pesat membangun pada suku ketiga 2021 adalah tidak menentu, sebahagian besarnya disebabkan oleh kebimbangan berhubung peningkatan kadar inflasi dan kadar faedah.“Pada masa yang sama, pemulihan berterusan ekuiti dalam ekonomi maju ketika suasana ketidaktentuan yang memuncak telah memberikan peluang kepada KWSP untuk memanfaatkan keuntungan tambahan,” katanya dalam kenyataan yang sama.KWSP menjelaskan, ekuiti kekal sebagai penyumbang terbesar dengan 54 peratus atau RM7.50 bilion kepada jumlah pendapatan pelaburan kasar.“Sebagai sebahagian daripada dasar dalaman dan langkah berhemat bagi memastikan kemantapan portfolio KWSP, sebanyak RM0.11 bilion turun nilai kos untuk ekuiti tersenarai yang telah dicatatkan pada suku tersebut, berbanding RM0.13 bilion pada suku yang sama 2020.“Setelah mengambil kira turun nilai kos, pendapatan pelaburan bersih sebanyak RM13.86 bilion telah direkodkan pada suku ketiga 2021,” jelasnya.KWSP menambah, secara kumulatif, sebanyak RM0.35 bilion telah diturun nilai untuk ekuiti tersenarai, ekuiti tersenarai, lebih rendah daripada RM6.46 bilion pada tempoh yang sama 2020, didorong oleh pemulihan berterusan dalam pasaran ekuiti global, menjadikan pendapatan pelaburan bersih sebanyak RM47.67 bilion bagi sembilan bulan pertama 2021, berbanding RM38.14 bilion untuk tempoh sama 2020.Pelaburan dalam pendapatan tetap menyumbang sebanyak RM5 bilion atau 36 peratus kepada pendapatan pelaburan kasar semasa suku ketiga 2021, iaitu lebih rendah daripada RM8.18 bilion yang dijana pada suku ketiga 2020, berikutan keuntungan dagangan yang lebih rendah, jelasnya.“Ini selari dengan hasil pasaran yang lebih tinggi pada suku ketiga 2021 berbanding tempoh sama 2020,” katanya.Selain itu, hartanah dan infrastruktur serta instrumen pasaran wang KWSP pula masing-masing menyumbang RM1.18 bilion dan RM0.29 bilion. Setakat September 2021, aset pelaburan KWSP mencatatkan RM988.55 bilion dengan sejumlah 36 peratus telah dilaburkan dalam pelaburan luar negara.“Pada suku ketiga 2021, pelaburan luar negara telah menjana pendapatan sebanyak RM8.10 bilion yang merangkumi 58 peratus daripada keseluruhan pendapatan pelaburan kasar yang direkodkan,” katanya.Menurut dana persaraan itu, sejumlah RM1.40 bilion daripada RM13.97 bilion pendapatan pelaburan kasar telah dijana untuk Simpanan Shariah manakala Simpanan Kovensional sebanyak RM12.57 bilion.Menyentuh prospek, Datuk Seri Amir Hamzah berkata, pembukaan semula ekonomi Malaysia dijangka dapat menyokong pemulihan secara beransur-ansur sehingga 2022 dan KWSP akan merancakkan lagi usaha untuk membantu kalangan ahli membina semula simpanan persaraan mereka serta melebarkan jaringan keselamatan sosial.“Antara inisiatif utama KWSP pada 2022 adalah mengemaskinikan mandat kami agar kekal relevan kepada lebih ramai rakyat dalam sektor tidak formal serta pekerja kontrak bagi perkhidmatan yang kini merangkumi tenaga kerja majoriti negara. “Ini penting kerana kami ingin memastikan mereka mendapat akses sekurang-kurangnya kepada taraf hidup minimum, walaupun dalam suasana yang tidak dijangka,” katanya.


KPKT lantik PoE  bantu tangani isu perumahan negara

PUTRAJAYA, 11 Januari - Kementerian Perumahan dan Kerajaan Tempatan (KPKT) melantik 25 individu termasuk pemain industri yang mempunyai pengalaman luas berkaitan sektor perumahan dalam negara untuk menganggotai Panel Berkepakaran (PoE). Menurut menterinya, Datuk Seri Reezal Merican Naina Merican, pelantikan itu merupakan satu inisiatif strategik untuk menggabungkan pengetahuan, pengalaman dan kepakaran pelbagai pihak bagi membantu kerajaan melaksanakan dasar dan program perumahan yang terbaik untuk rakyat."Saya mengharapkan bahawa Panel of Experts (POE)  akan menjadi jawapan kepada pembentukan kepada sebuah model yang baharu dalam aspek ekosistem keseluruhan penyediaan dan pemilikan rumah.Ia bagi menjayakan agenda yang disebutkan oleh YBPM iaitu menyediakan rumah mampu milik sebanyak 500,000 unit dalam Rancangan Malaysia ke-12 (RMKe-12)", katanya dalam Majlis Penyerahan Watikah Panel Pemikir di sini.Melalui pelantikan ini, satu pendekatan baharu akan dirangka bagi melebarkan akses pemilikan kediaman khususnya kepada generasi muda.Jelas Datuk Seri Reezal Merican, pelantikan itu bukti kesungguhan dan komitmen KPKT bagi menangani isu perumahan negara serta memastikan aksesibiliti perumahan kepada kumpulan sasar dapat dilaksanakan secara holistik bagi memenuhi aspirasi negara.PoE dipengerusikan oleh Reezal Merican sendiri manakala bekas Ketua Setiausaha Kementerian Wilayah Persekutuan Tan Sri Ahmad Phesal Talib sebagai Pengerusi Ganti.Ia turut dianggotai antaranya Menteri di Jabatan Perdana Menteri, Tan Sri Abdul Wahid Omar, Mantan Ketua Setiausaha KPKT, Tan Sri Arpah Abdul Razak dan Mantan Ketua Pengarah Unit Penyelarasan Pelaksanaan (ICU) JPM, Tan Sri Ahmad Zaki Ansore Mohd Yusof.


TPM , HUAWEI Malaysia dan Telekom Malaysia Berhad jalin usahasama perkasa perniagaan menerusi platform ‘e-Perkhidmatan MRANTI’

KUALA LUMPUR ,11 Januari - Technology Park Malaysia Corporation Sdn Bhd (TPM) , HUAWEI Malaysia dan Telekom Malaysia Berhad jalin usahasama memperkasakan perniagaan dengan platform ‘e-Perkhidmatan MRANTI’. Ini bagi mewujudkan lebih banyak bakat berpengetahuan tinggi dalam bidang teknologi dan meningkatkan keupayaan penawaran kerja untuk mempercepatkan proses pengkomersialan hasil-hasil penyelidikan dan inovasi berteraskan teknologi negara.Menurut Menteri Sains,Teknologi dan Inovasi (MOSTI) Datuk Seri Dr Adham Baba, usaha itu bertujuan meningkatkan inovasi tempatan serta mempercepatkan penggunaan dan pembangunan teknologi, bagi membantu negara menyelesaikan cabaran masa kini, seperti yang digariskan dalam Dasar Revolusi Perindustrian ke-4 Negara (Dasar IR 4.0 Negara."Melalui kerjasama ini, iaitu permeteraian kerjasama persefahaman antara TPM, Huawei, Telekom, kita akan mewujujudkan satu platform kepakaran. Ketiga-tiga rakan strategik dan disinergikan bagi mewujudkan persekitaran yang dinamik. Dimana perkhidmatan pengkomersilan, kepakaran teknologi dan tapak ujian disediakan bagi menyokong daya saing perkembangan portfolio, syarikat-syarikat teknologi tempatan di pasaran domestik dan antarabangsa", katanya kepada media selepas Majlis Pertukaran Memorandum Persefahaman (MOU) Platform e-Perkhidmatan MRANTI.MOSTI yakin dengan adanya persefahaman dan kerjasama antara TPM, Huawei dan Telekom Malaysia Berhad, ia dapat menghasilkan impak serta membantu negara untuk lebih berdaya saing dalam inovasi teknologi tinggi di rantau ini.Kerjasama strategik selama 3 tahun ini adalah selaras dengan hasrat MOSTI untuk membangunkan rangka kerja penyelesaian digital dalam memajukan inovasi serta mempromosi hasil penyelidikan dan Harta Intelek.


329 KIR terima Bantuan Pembelian Barangan Keperluan RM2,500

KUALA LUMPUR, 11 Januari - Sebanyak 329 ketua isi rumah (KIR) khususnya di sekitar Gombak dan Sepang yang terkesan akibat banjir baru-baru ini telah menerima Bantuan Pembelian Barangan Keperluan sebanyak RM2,500 setakat 10 Januari.Perdana Menteri, Datuk Seri Ismail Sabri Yaakob dalam ciapan di Twitter memaklumkan, bantuan itu dikreditkan terus ke akaun penerima melalui pindahan dana elektronik (EFT).Tambah beliau, proses penyaluran bantuan itu dilaksanakan sepenuhnya oleh Unit Penyelarasan Pelaksanaan Jabatan Perdana Menteri melalui pejabat-pejabat pembangunan negeri.“Selain EFT, kaedah serahan adalah secara tunai di Pusat Kawalan Operasi Bencana (PKOB) dan agihan dari rumah ke rumah.Kerajaan Persekutuan mula salurkan Bantuan Pembelian Barangan Keperluan sebanyak RM2,500 kepada KIR yang telah menerima Bantuan Wang Ihsan (BWI) RM1,000", katanya.KIR yang telah menerima BWI tidak perlu membuat pendaftaran semula bagi menerima bantuan ini.


Jual kandungan lucah dalam talian, jurutera didenda RM6,000

PETALING JAYA, 11 Januari - Padah menjual kandungan lucah secara dalam talian, seorang jurutera didenda RM6,000.Hakim Norshila Kamaruddin menjatuhkan hukuman itu terhadap Mohd Azri Zahari selepas tertuduh mengaku bersalah atas pertuduhan tersebut.Mahkamah turut memerintahkan Mohd Azri menjalani hukuman penjara enam bulan sekiranya gagal membayar denda.Mengikut pertuduhan, Mohd Azri didakwa menggunakan aplikasi Telegram secara sedar untuk menjual kandungan lucah kepada seorang lelaki pada 4 Mac 2019 di Bandar Sunway.Tertuduh didakwa mengikut Seksyen 233(2)(a) Akta Komunikasi dan Multimedia 1998 (Akta 588) yang boleh dihukum di bawah Seksyen 233(3) akta sama.Jika sabit kesalahan, boleh dikenakan denda maksimum 50 ribu ringgit atau penjara maksimum setahun atau kedua-duanya.


MPN syor KKM, KDN teliti langkah selamat buka semula sempadan

PUTRAJAYA, 11 Januari -Majlis Pemulihan Negara (MPN) mengesyorkan agar Kementerian Kesihatan (KKM) dan Kementerian Dalam Negeri (KDN) memulakan perbincangan untuk meneliti, merancang dan mencadangkan langkah membuka semula sempadan negara dengan segera dan selamat kepada majlis itu.  Pengerusinya Tan Sri Muhyiddin Yassin berkata, pembukaan sempadan negara merupakan antara langkah penting yang akan menyokong proses pemulihan negara.  "Cadangan kita supaya satu jawatankuasa dibentuk antara beberapa kementerian dan dibentangkan semula kepada pihak MPN, tentang bila dan bagaimana caranya sempadan negara kita dapat dibuka secara berperingkat.Kalau tiada satu perancangan yang jelas kita bimbang bahawa penutupan sempadan kita ini dalam satu tempoh yang tidak menentu akan membawa kesan kepada cepat atau lambat proses pemulihan negara," katanya dalam sidang media selepas mempengerusikan mesyuarat MPN di sini.  Tambah Muhyiddin, MPN turut mengesyorkan agar Agensi Pengurusan Bencana Negara (NADMA) membuat perancangan awal bagi persiapan sebelum bencana banjir dan langkah pemulihan pasca banjir yang berlaku setiap tahun.  Katanya, NADMA, Jabatan Meteorologi dan Kementerian Alam Sekitar dan Air disaran supaya lebih proaktif untuk melihat penggunaan teknologi jangkaan baharu, dalam menangani isu bencana alam. MPN turut mengemukakan cadangan kepada Kementerian Pertanian dan Industri Asas Tani bersama Kementerian Sumber Manusia untuk memperhalusi langkah bagi menangani isu kekurangan tenaga kerja yang meruncing bagi sektor perikanan laut dalam.  Masalah berkenaan menyebabkan jumlah pendaratan ikan berkurangan dan bekalan ikan di pasaran terganggu, sekaligus menjejaskan pemulihan dalam sektor perikanan.


Sungai Kinabatangan di paras amaran, JBPM terus lakukan pemantauan

KINABATANGAN, 11 Januari - Jabatan Bomba dan Penyelamat Malaysia (JBPM) daerah Kinabatangan terus melakukan pemantauan berikutan paras air Sungai Kinabatangan meningkat ke paras amaran walaupun tiada hujan. Pemantauan dibuat secara berkala melibatkan 5 anggota bomba, dibantu 6 anggota Rela menggunakan aset sedia ada.Ketua Balai Bomba dan Penyelamat Kinabatangan, Nurul Azlan Shah Jamalludin berkata, peningkatan paras air berpunca daripada air Sungai Ulu Kuamut yang melimpah ke Sungai Kinabatangan."Ketika ini bacaan paras air Sungai Kinabatangan telah melebihi 9.3 meter iaitu pada paras amaran.Rondaan ini adalah dibuat secara berkala setiap hari, turut melibatkan anggota dari Pusat Kawalan Operasi Bencana (PKOB) dan Angkatan Pertahanan Awam  Malaysia (APM) dan rondaan ini akan diteruskan sehingga paras air surut", katanya di sini.


Malaysia berada di tangga ke-13 dunia dalam Indeks Pemulihan COVID-19 adalah pencapaian membanggakan - Muhyiddin

PUTRAJAYA, 10 Januari - Kedudukan ke-13 dalam senarai terbaharu Indeks Pemulihan COVID-19 Nikkei selepas hampir dua tahun negara memerangi wabak itu merupakan satu pencapaian yang boleh dibanggakan.  Menurut Pengerusi Majlis Pemulihan Negara (MPN), Tan Sri Muhyuddin Yassin, ia berikutan langkah awal yang diambil sejak penularan wabak itu bermula di negara ini.  Jelasnya pencapaian itu dapat dilihat antaranya menerusi kejayaan pelaksanaan Program Imunisasi COVID-19 Kebangsaan (PICK) sehingga membolehkan pembukaan sektor sosial dan ekonomi dengan segera.  "Jadi ia satu pencapaian yang harus kita banggakan dan kita tidak mahu mendabik dada, tapi disebabkan itu keadaan situasi di negara kita agak jauh lebih baik daripada negara maju yang lain", katanya."Rakyat harus teguh bersama kerajaan untuk mematuhi SOP seterusnya mempertahankan kedudukan kita di tangga ke-13 atau menjadi lebih baik", kata Muhyiddin selepas mempengerusikan Mesyuarat Majlis Pemulihan Negara di Putrajaya.


KPWKM jangka penerima bantuan JKM cecah 550,000 orang

PUTRAJAYA, 10 Januari -Penerima bantuan kebajikan di bawah Jabatan Kebajikan Masyarakat (JKM) tahun ini dijangka mencecah 550,000 orang daripada 517,414 penerima tahun lepas.Menteri Pembangunan Wanita, Keluarga dan Masyarakat Datuk Seri Rina Harun berkata,  jangkaan itu adalah selari dengan keputusan kerajaan untuk menaikkan kelayakan permohonan bantuan kebajikan berdasarkan Paras Garis Kemiskinan (PGK) 2019 iaitu RM1,169 berbanding RM980 ringgit sebelum ini."Kira-kira 71 peratus atau RM1.772 bilion daripada RM2.5 bilion perbelanjaan mengurus untuk Kementerian Pembangunan Wanita, Keluarga dan Masyarakat (KPWKM) tahun ini akan disalurkan kepada bantuan kebajikan di bawah JKM bagi membantu mereka yang memerlukan untuk kelangsungan hidup", katanya dalam sidang media selepas menghadiri Perhimpunan Bulanan KPWKM di sini.Tambah beliau, pihaknya telah meminta supaya urusan pemprosesan bantuan dipercepat dengan menggunakan teknologi yang memudahkan penerima.Rina turut menekankan tentang kolaborasi dengan agensi dan kementerian lain supaya bantuan dapat dikoordinasi dengan lebih baik.


AADK Perlis giat gerakkan kempen basmi salah guna dadah kepada masyarakat

CHUPING, 10 Januari - Agensi Antidadah Kebangsaan (AADK) Daerah Perlis Utara menggerakkan kempen bagi menyampaikan maklumat dan risalah mengenai penyalahgunaan dadah.  Kempen bergerak ini turut melibatkan Unit Pencegahan dan Unit Penguatkuasaan ke kawasan Felda Chuping dan Taman Rekreasi Bukit Jernih.Menurut Pengarah AADK Perlis, Khairul Anwar Ahmad, kempen mesej bergerak kerap dilakukan bagi meningkatkan kepekaan masyarakat terhadap najis dadah."Selain kita menggerakkan kempen pendedahan basmi dadah dalam kalangan komuniti, kita juga secara tidak langsung dapat memantau keadaan setempat bagi mengurangkan masalah pelencongan sosial", katanya kepada media. Katanya lagi, melalui program pencegahan itu, komuniti setempat boleh mendapat maklumat terkini berkaitan penyalahgunaan dadah sekali gus bersama-sama Agensi Antidadah Kebangsaan dalam merealisasikan misi dadah terkawal 2025.


Golongan warga emas teruja tempat nostalgia bersantai di Seremban kini dinaik taraf

SEREMBAN, 10 Januari - Golongan warga emas yang sering menjadikan pokok besar berhampiran pasar besar dan pejabat pos, Seremban sebagai lokasi bersantai mendapat perhatian apabila kawasan berkenaan dinaik taraf dengan fasiliti riadah. Menurut Exco Wanita, Keluarga dan Kebajikan Negeri Sembilan, Nicole Tan Lee Koon, kawasan itu kini dilengkapi dengan ruang santai dan kerusi serta landskap bercirikan keselamatan sesuai sebagai lokasi tumpuan warga emas. Kos naik taraf bernilai RM15,000 itu telah siap sepenuhnya pada November tahun lalu."Lebih selesa dan selamat kerana sebelum ini mereka duduk di atas akar sahaja dan kita selenggara serta tambah baik fasiliti di sini untuk keselesaan mereka," kata Nicole kepada RTM.Beliau berkata demikian ketika mengadakan lawatan ke lokasi berkenaan di Seremban.Dalam pada itu, warga emas yang sering berkunjung ke kawasan berkenaan teruja dengan inisiatif itu, memandangkan ia merupakan tempat nostalgia yang tersemat pelbagai kenangan."Baguslah suasana di sini sekarang, ada tempat duduk boleh berehat untuk orang tua. Dulu tiada, sekarang baru ada," kata Raja Kumar yang ditemu bual media.Kawasan tersebut merupakan bekas tapak stesen bas sejak 30 tahun lalu dan menjadi lokasi tumpuan warga emas bersantai berikutan suasana redup kerana mempunyai pokok yang dipercayai berusia lebih 100 tahun.


Sekolah Kebangsaan (SK) Bihai ditutup sementara susulan ancaman haiwan 'Pak Belang'

GUA MUSANG, 10 Januari - Sekolah Kebangsaan (SK) Bihai di Pos Bihai, Kelantan ditutup sementara selepas ibu bapa tidak mahu menghantar anak mereka ke sekolah kerana takut dengan ancaman harimau belang yang masih berkeliaran di kampung mereka.Dianggarkan lebih seratus murid Orang Asli di 12 buah kampung di Pos Bihai bersekolah di SK Bihai.Pengerusi Jawatankuasa Pembangunan Keselamatan Kampung Orang Asli (JPKKOA) Pos Bihai, Nordi Alang berkata ibu bapa Orang Asli bersepakat untuk tidak mahu menghantar anak mereka susulan gangguan haiwan 'pak belang' masih belum selesai sejak sebulan lalu."Masalah gangguan harimau belang ini belum selesai, menyebabkan SK Bihai terpaksa ditutup sementara waktu dan guru sekolah juga tidak dapat datang ke Pos Bihai untuk meneruskan proses pengajaran dan pembelajaran", katanya.  Sementara itu, penduduk Orang Asli Kampung Tendrik, Osman Pedik mengharapkan pihak kerajaan dapat membantu menyelesaikan perkara ini demi memastikan kehidupan komuniti Orang Asli disini tidak berada dalam ketakutan."Berkenaan harimau yang mengancam penduduk kampung, kami ibu bapa sepakat untuk tidak menghantar anak ke sekolah. Dan kami mengharapkan agar pihak kerajaan dapat bertindak sewajarnya untuk selesaikan masalah ini"."Anak-anak pun tidak boleh ke sekolah, maka pembelajaran mereka ini terjejas," katanya kepada pemberita. Hari ini Ahli Dewan Undangan Negeri (ADUN) Galas, Mohd. Syahbuddin yang turun padang meninjau penduduk Kampung Tendrik berkata, pihaknya memahami ketakutan dialami komuniti itu selepas seorang penduduk mati dibaham harimau Jumaat lalu.  "Berdasarkan laporan yang diberikan pada saya sekolah di SK Bihai ditutup kerana para ibu bapa bimbang untuk menghantar anak mereka ke sekolah begitu juga keselamatan guru-guru yang melalui jalan utama dikhuatiri tidak selamat memandangkan harimau ini berkeliaran di jalan-jalan utama di kawasan ini"."Selain itu, saya dimaklumkan penduduk di pos lain juga ada yang terkesan dan mereka bimbang kerana tidak dapat melakukan aktiviti harian seperti biasa," kata Syahbudin dalam satu temu bual bersama media.Antara kampung yang berada di sekitar kawasan itu termasuk Kampung Tendrik, Kampung Sau, Kampung Bihai, Kampung Bihai Lama, Kampung Peyel, Kampung Bujuk, Kampung Bayor, Kampung Salak, Kampung Hak, Kampung Badak, Kampung Tameng dan Kampung Lalok.


Kutipan zakat fitrah dan harta di Wilayah Persekutuan tahun lalu tunjuk peningkatan

KUALA LUMPUR, 10 Januari - Sejumlah RM282 juta zakat fitrah dan zakat harta berjaya dikutip Pusat Pungutan Zakat Majlis Agama Islam Wilayah Persekutuan (PPZ-MAIWP) tahun lalu dengan jumlah pembayar seramai 1.1 juta orang.  Menteri di Jabatan Perdana Menteri (Hal Ehwal Agama), Idris Ahmad berkata, prestasi kutipan zakat dilihat meningkat berbanding tahun lalu meskipun situasi Covid 19 memberi kesan besar kepada masyarakat dan juga ekonomi negara. Jumlah kutipan zakat harta meningkat sebanyak sembilan peratus kepada RM817 juta bagi 2021 manakala zakat fitrah meningkat 10% kepada RM12 juta.  "Sepanjang tahun 2021 pihak MAIWP telah mengambil langkah yang amat proaktif melaksanakan program agihan terutama dalam tempoh pandemik Covid 19 dan bencana alam secara langsung meningkat keyakinan kepada pembayar dan bakal pembayar untuk membuat bayaran kepada PPZ MAIWP.""Ini yang saya tekankan sangat, pelan komunikasi supaya ditunjukkan bagi memberikan satu keyakinan berkenaan dengan apa yang kita buat. Jadi salah satu, untuk kita memasarkan kepada orang ramai mengenai prestasi dan keyakinan kepada kita," tambah Idris. Menurutnya, turut menyumbang kepada peningkatan kutipan zakat adalah kepelbagaian saluran bayaran zakat seperti perkhidmatan Kaunter Zakat Digital, Portal PPZ- MAIWP, aplikasi MyZakat, Mytemujanji, Door to Door Servis dan sebagainya.  Beliau ditemui pada Majlis Prestasi Kutipan dan Agihan Zakat di Wilayah Persekutuan 2021 di Kuala Lumpur.  Dalam perkembangan lain beliau juga turut menggesa PPZ-MAIWP memperkasakan bidang pendidikan terutama bagi penduduk di Projek Perumahan Rakyat (PPR) bagi membantu golongan memerlukan antaranya menyediakan kemudahan Wi-Fi untuk memudahkan pembelajaran anak-anak secara dalam talian.


209 individu terima pingat kebesaran sempena Ulang Tahun Keputeraan DYMM Sultan Selangor

SHAH ALAM, 10 Januari - Seramai 209 individu menerima pingat kebesaran sempena sambutan Ulang Tahun Keputeraan Duli Yang Maha Mulia (DYMM) Sultan Selangor, Sultan Sharafuddin Idris Shah Alhaj ke-74.Istiadat pengurniaan pingat tersebut disempurnakan Yang Amat Mulia (YAM) Tengku Laksamana Selangor, Tengku Sulaiman Shah Alhaj Ibni Almarhum Sultan Salahuddin Abdul Aziz Shah Alhaj di Dewan Jubli Perak.  Seramai 32 individu dikurniakan Pingat Pekerti Pemilih (P.P.T), 41 individu pula menerima pingat Perkhidmatan Cemerlang Selangor (P.P.C).97 penerima Pingat Jasa Kebaktian (P.J.K) dan 39 penerima bagi Pingat Perkhidmatan Selangor.  Turut hadir Dato’ Menteri Besar, Dato’ Seri Amirudin Shari, Setiausaha Kerajaan Negeri Dato’ Haris Kasim serta Ahli-Ahli Majlis Mesyuarat Kerajaan Negeri (MMKN).Pengurniaan pingat kebesaran yang tertangguh susulan penularan COVID-19 bertujuan menghargai jasa dan sumbangan bakti yang dicurahkan kepada masyarakat dan negeri khusus di Selangor.


Pemegang rekod MBOR, Sabri Ali jatuh bukit setinggi enam meter

KEMAMAN, 10 Januari – Seorang pejalan kaki solo cedera selepas terjatuh pada ketinggian kira-kira enam meter di sebuah bukit kawasan peranginan Telaga Simpul, Bukit Pejajat di sini pagi tadi.  Dalam kejadian kira-kira pukul 9 pagi tadi, Sabri Ali, 60 tahun cedera di bahagian kepala dan pinggang selepas terjatuh akibat daripada tali yang digunakan terputus ketika pendakian. Ketua Balai Bomba dan Penyelamat (BBP) Chukai, Penolong Kanan Penguasa Bomba Mohd Zailani Abdullah berkata mangsa dikatakan keluar sejak awal pagi untuk melakukan pendakian secara berseorangan."Mangsa bernasib baik kerana terdapat pendaki lain di kawasan itu, melihat kejadian tersebut dan menghubungi pasukan keselamatan", katanya.Operasi menyelamat mangsa mengalami sedikit kesukaran kerana keadaan bukit berbatu dan curam.  Menurut Zailani lagi, pasukan bomba terpaksa menggunakan bot untuk membawa mangsa berikutan lokasi mangsa jatuh berdekatan pantai dan laluan darat lebih berisiko.  Mangsa telah diberi rawatan awal sebelum dihantar ke Hospital Kemaman untuk rawatan lanjut.  "Operasi menyelamat mengambil masa satu jam, dengan kekuatan anggota seramai 17 orang dari Balai Bomba dan Penyelamat (BBP) Chukai dan Kemaman" kata Zailani kepada RTM. Sabri Ali, merupakan pemegang 'Malaysia Book of Records' bagi Pejalan Kaki Solo Terjauh selepas berjaya menamatkan jarak perjalanan sejauh 2,109.17 kilometer melalui 49 lokasi merentasi 14 negeri pada 2016.


Tarikh permohonan pengambilan pekerja asing akan diumumkan dalam masa terdekat

KUALA LUMPUR, 10 Januari- Tarikh permohonan baharu berhubung pengambilan dan penggajian pekerja warga asing akan diumumkan dalam masa terdekat.Menteri Sumber Manusia Datuk Seri M.Saravanan dalam satu kenyataan memaklumkan, majikan yang ingin menggaji pekerja warga asing perlu mengemukakan permohonan sendiri berdasarkan kepada keperluan sebenar. "Sektor yang diluluskan bagi penggajian pekerja asing ialah pertanian, perkilangan, perkhidmatan, perlombongan dan kuari, pembinaan dan pekhidmatan domestik,""Majikan yang menggunakan khidmat agensi pekerjaan swasta perlu memastikan agensi tersebut berdaftar dan mempunyai lesen yang diperakui Jabatan Tenaga Kerja Semenanjung Malaysia di bawah Akta Agensi Pekerjaan Swasta 1981," katanya lagi.Majikan juga dinasihatkan tidak membuat sebarang pembayaran melalui orang tengah atau pihak ketiga bagi mengelak penipuan.

Pada 10 Disember lalu, Mesyuarat Jemaah Menteri meluluskan kemasukan pekerja warga asing untuk semua sektor pekerjaan.


APMM tahan lima nelayan termasuk seorang warga asing di perairan Kuala Kedah

KUALA KEDAH, 10 Januari - Lima nelayan termasuk seorang warga Thailand ditahan Agensi Penguatkuasaan Maritim Malaysia (APMM) Zon Maritim Kuala Kedah atas pelbagai kesalahan.Kesemua mereka berusia 41 hingga 46 tahun ditahan di kedudukan 2.6 batu nautika barat muara Kuala Kedah, petang semalam.Turut dirampas sebuah bot nelayan kelas A.Pengarah Zon Maritim Kuala Kedah, Komander Maritim Noor Azreyanti Ishak berkata, hasil pemeriksaan mendapati mereka menggunakan peralatan menangkap ikan yang salah iaitu sangkar besi. "Mereka didapati telah melakukan dua kesalahan iaitu pertama kerana memiliki peralatan sangkar besi yang tidak dilesenkan ketika di laut manakala bagi kesalahan individu warga asing itu pula, dia tidak mempunyai pas atau permit yang sah untuk tinggal di negara kita", katanya kepada RTM. Tekong, kru dan bot ditahan dan diiring masuk ke Jeti Zon Maritim Kuala Kedah untuk tindakan lanjut.Kes disiasat bawah Seksyen 8(b), Akta Perikanan 1985 dan Seksyen 6(3) Akta Imigresen 1959/63.